הוועדה לענייני ביקורת המדינה, כנסת 20, פרוטוקול מספר 275, 2017-11-08 09:00

שלי יחימוביץ': בוקר טוב.

שלי יחימוביץ': אני פותחת את ישיבת הוועדה לענייני ביקורת המדינה.

שלי יחימוביץ': התכנסנו כדי לדון בסוגיה מכאיבה, מזיקה, הרסנית וכואבת לציבור גדול של אנשים שעובדים את אדמתם במסירות ומתעוררים לבוקר של סיוט כאשר כל עבודתם יורדת לטמיון.

שלי יחימוביץ': אני מדברת כמובן על מכת הפשיעה החקלאית שהתחדדה וזלגה "לשמחתנו" לתודעה הציבורית אחרי האירוע הקשה במושב שקף, בו היו ביזה ושוד שנמשכו שעות ארוכות ונגנבה כמות אדירה של תוצרת חקלאית.

שלי יחימוביץ': הכוונה של הדיון הזה היא לצאת מנקודת המוצא של הדוח האחרון של מבקר המדינה בעניין הזה.

שלי יחימוביץ': אני חייבת לומר שמבקר המדינה שם ליבו לתופעה הזאת עוד לפני שכולם דיברו בה.

שלי יחימוביץ': זאת יוזמה של משרד מבקר המדינה לקיים את הדוח הזה.

שלי יחימוביץ': אף אחד לא היה צריך להאיץ בהם והם איתרו בעצמם את החשיבות הגדולה של הנושא הזה.

שלי יחימוביץ': בתמצית.

שלי יחימוביץ': הדוח הצביע על כמה כשלים מאוד מאוד מהותיים ובעצם על סיטואציה בה אין דין ואין דיין ורכושם של החקלאים ופרי עמלם מופקרים.

שלי יחימוביץ': בין היתר הוא קבע שממצאי הדוח מעידים על חולשה, על אוזלת יד, על היעדר מענה מערכתי לבעיה אמיתית שהחקלאים עומדים בפניה חסרי אונים ונאלצים להתמודד עמה כמעט לבדם.

שלי יחימוביץ': הדוח הזה פורסם במאי השנה.

שלי יחימוביץ': הנתונים שלו נכונים לפברואר השנה ואנחנו נרצה במהלך הדיון הזה גם לראות את סטטוס ההתקדמות מאז ממצאי המבקר, מה הסיטואציה בשטח, מה הנתונים, מה קרה מאז מאי 2017, האם התופעה הזאת מתגברת או אולי נחלשת לשמחתנו למרות שהעיניים רואות שהיא לא נחלשת, האם אוישו תקני כוח האדם שיועדו לסוגיה הזאת ועוד כהנה וכהנה עניינים שעולים מהדוח.

שלי יחימוביץ': כמובן המוזמנים כאן יהיו חופשיים להרחיב מעבר למעקב אחרי הדוח.

שלי יחימוביץ': נמצא אתנו שר החקלאות אורי אריאל ואני חייבת לומר שנענה לבקשה שלי בהתרעה מאוד קצרה להגיע לישיבה ואני מודה לך על כך.

שלי יחימוביץ': אנחנו מיד נפנה אליך.

שלי יחימוביץ': אתה תצטרך לעזוב אותנו באיזשהו שלב.

שלי יחימוביץ': לפני כן אני אבקש מיובל חיו, המשנה למנכ"ל מבקר המדינה, לפרוס בקצרה לא את ממצאי הדוח אלא מה הנקודות המרכזיות ומה צריך להיות מתוקן.

<יובל חיו: גברתי יושבת הראש, אדוני השר, מכובדיי.

<יובל חיו: מדובר בדיון שלישי שמקיימת הוועדה בנושא הזה ועל כן אדבר ברמה של כותרות ואתייחס לתחומים שאנחנו כמשרד מבקר המדינה - אני מניח שגם הוועדה – נשמח לשמוע את העדכונים, בעיקר של משטרת ישראל.

<יובל חיו: אני אולי אפתח באותה תפיסה מבצעית ארגונית שהופיעה מספר פעמים בתשובת המשטרה לדוח הזה.

<יובל חיו: הם תלו את הפתרון של חלק ניכר מהממצאים בכך שתאומץ תפיסה מבצעית חדשה לפיה היחידות של מג"ב יוכפפו ישירות תחנות המשטרה.

<יובל חיו: חלפו כבר חודשים מאז תחילת יישום התפיסה הזאת ויהיה נכון לשמוע כאן היום מה הרשמים המבצעיים האג"מיים הראשונים שיש לשינוי המשמעותי הזה.

<יובל חיו: אנחנו נשמח לשמוע פרטים לגבי כל מערך המדידה של הפשיעה החקלאית במשטרת ישראל.

<יובל חיו: האם אכן נעשית הבחינה במשטרה.

<יובל חיו: הייתה ועדה שמכונה הוועדה לבחינת נזקי עבירה כמרכיב באפקטיביות לטיפול בפשיעה.

<יובל חיו: מה סטטוס הטיפול של הוועדה הזאת?

<יובל חיו: האם עדיין פשיעה שמאחוריה עומד נזק של מיליוני שקלים נרשמת במשטרה כמו עבירה של נזק של אלפי שקלים?

<יובל חיו: איך מתיישבים נתוני מג"ב מול הנתונים שנרשמים במשטרה?

<יובל חיו: מה קורה עם סקר אמון הציבור?

<יובל חיו: מדובר בסקר מקיף שבוחן את שיעורי הדיווח והאמון במשטרה.

<יובל חיו: אנחנו יודעים שבמרחב הכפרי יש בעיה, יש תת דיווח על עבירות.

<יובל חיו: אני עובר לנושא של כוח אדם ומשימות.

<יובל חיו: האיוש שהוצבע כמטרה בתחום אח"ם-מג"ב בשנת 2012 לא בוצע הלכה למעשה, נכון לסוף עבודת הביקורת.

<יובל חיו: מאז משטרת ישראל דיווחה על כך שהם נכנסו לאיוש מסיבי בנושא הזה.

<יובל חיו: אני אשמח לשמוע נתונים בעניין הזה.

<יובל חיו: מה קורה עם הנושא של ליווי אסירים.

<יובל חיו: כוחות בשטח עסוקים בצורה אינטנסיבית בליווי אסירים.

<יובל חיו: הנושא הזה יושב על אמנה בין שב"ס למשטרת ישראל ועל האמנה הזו יושבים כבר מספר שנים.

<יובל חיו: נכון לדיון האחרון, עדיין לא התחולל שינוי מהותי בנושא הזה.

<יובל חיו: אני מזכיר ששיעורי התפיסה של עבריין בפשיעה חקלאית נמוכים בהשוואה לסיכויי תפיסה של עבריינים בפשיעות אחרות והפערים בתחום הזה הם פערים מאוד משמעותיים.

<יובל חיו: בקצרה אני אתייחס לאמצעים.

<יובל חיו: שם אנחנו מדברים על אמצעים בתחום של בדיקות ה-DNA.

<יובל חיו: דובר על התנעת התהליך הזה והשאלה היא היכן הוא נמצא.

<יובל חיו: דובר על אמצעי ה-סיגינט.

<יובל חיו: אמצעי סיגינט שקיימים במשטרת ישראל אינם זמינים למג"ב במרחב הכפרי והשאלה היא האם יש שינוי בנושא הזה.

<יובל חיו: בעיית האמצעים לאכסנת בעלי חיים.

<יובל חיו: שלושה תחומים שהועלו בתחום של האמצעים.

שלי יחימוביץ': אחרי שלוכדים אותם.

<יובל חיו: אחרי שלוכדים.

<יובל חיו: מסתבר שאין אמצעים לאכסן ולכן כל פעולת האכיפה נעצרת.

שלי יחימוביץ': על פי הדוח תופסים את בעלי החיים וגם כשתופסים אותם, משחררים אותם?

<יובל חיו: נכון.

<יובל חיו: יש מקרים.

<יובל חיו: גם משטרת ישראל העידה על הבעיה הזאת ולכן היא נכנסה לטיפול.

ענת ברקו: משאירים אותם בידי הגנבים?

שלי יחימוביץ': מחזירים אותם לטבע.

<יובל חיו: ברגע שאין היכן לאכסן – ואני אומר שהאכסון הוא בעיה לוגיסטית שאני לא מזלזל בה.

איתן ברושי: זה לא הבקר שגונבים אותו.

שלי יחימוביץ': איתן, אנחנו יודעים שאתה מתפוצץ מידע אבל בוא ניתן לנציג המבקר.

<יובל חיו: תחום האכיפה וההרתעה.

<יובל חיו: הצבענו על נתונים נמוכים של הגשת כתבי אישום ואנחנו מצביעים על כך ששיעור הגשת כתבי אישום בתחום נמוך לעומת תחומי עבירות אחרות.

<יובל חיו: גם כאן משטרת ישראל דיברה על שינוי שהתחולל ב-2016 וב-2017.

<יובל חיו: נרצה לשמוע על הנתונים החדשים שיש בעניין הזה.

<יובל חיו: אני מזכיר שפלישה לשטחי מרעה, משטרת ישראל לא אכפה את התחום הזה מתוך מדיניות כללית שהיא לא אוכפת עבירות חטא.

<יובל חיו: יש שינוי.

<יובל חיו: אנחנו כן יכולים לדבר על כתב אישום ראשון שהוגש ובית המשפט הרים את הכפפה ולמיטב ידיעתי גם יש הרשעה בנושא הזה.

<יובל חיו: אני מציין את זה לחיוב.

שלי יחימוביץ': אנחנו גם נשאל על האכיפה ועל ההרשעות.

<יובל חיו: אני עובר לנקודה הבאה, ארגון השומר.

<יובל חיו: משרד מבקר המדינה חיווה דעתו לגבי עצם התופעה של מקומו של ארגון השומר במערך הביטחוני.

חיים ילין: השומר החדש.

<יובל חיו: סליחה.

<יובל חיו: השומר החדש.

חיים ילין: היינו רוצים להיות בתקופה של השומר.

<יובל חיו: אני לא יודע אם היינו רוצים.

חיים ילין: אני מאוד הייתי רוצה.

שלי יחימוביץ': לא צריך להיסחף.

<יובל חיו: יש לנו עמדה עקרונית בעניין הזה והיא בטח באה לידי ביטוי בתחום הזה.

<יובל חיו: לטעמנו הארגון הזה, מקומו משמעותי מדי.

<יובל חיו: זה לא איזו תמיכה וולנטרית שולית בשולי הפעילות הממשלתית ועל כן חיווינו עמדה שצריך לשנות את המציאות מבחינת מקומו הכול כך מרכזי ושהמערך הביטחוני של משטרת ישראל ייקח את המושכות.

שלי יחימוביץ': תרשה לי להעיר כאן הערה.

שלי יחימוביץ': אנחנו מכבדים ומעריכים – אני מצטרפת לדבריך – כל רצון טוב ויוזמה אישית.

שלי יחימוביץ': ברור שהם באים לכסות על ריק אבל מי שתפקידו להגן על רכושם ועל פרי עמלם של החקלאים, זאת מדינת ישראל ולא גופים מתנדבים למיניהם שפעולתם כמובן מבורכת אבל הם לא יכולים בשום פנים ואופן להוות תחליף לאחריות המדינה.

<קריאה: זה מה שהוא אמר.

שלי יחימוביץ': אני מחזקת אותו.

<יובל חיו: הניסוחים בדוחות ביקורת המדינה, לעתים הם קצת אחרים.

שלי יחימוביץ': פחות אמוציונליים.

<יובל חיו: נכון, אבל זאת הגישה שהייתה אצלנו.

<יובל חיו: אני אסיים בנקודה האחרונה שנוגעת גם לאמון הציבור.

<יובל חיו: בשנת 2014 החליטה הממשלה על תכנית לחיזוק הביטחון האישי במועצות האזוריות.

<יובל חיו: רמת היישום של החלטת הממשלה הזאת נמוכה מאוד.

<יובל חיו: אני לא אכנס לפרטיה כרגע, אבל היא נמוכה מאוד.

<יובל חיו: עד כאן.

שלי יחימוביץ': תודה.

שלי יחימוביץ': שר החקלאות אורי אריאל, בבקשה.

שלי יחימוביץ': אחר כך נקיים את הדיון באופן שחבר כנסת ידבר ואחריו אחד הנציגים שהוזמנו לכאן.

שלי יחימוביץ': אחרי השר ידבר איתן ברושי ואיתן, אני מתרה בך לקצר כדי שלא אצטרך להפסיק אותך.

שלי יחימוביץ': אחר כך ידברו נציגי משטרת ישראל, מג"ב וכן הלאה.

אורי אריאל: תודה רבה.

אורי אריאל: בוקר טוב.

אורי אריאל: אני כאן כי העניין חשוב וגם בוער תרתי משמע.

אורי אריאל: כולם מכירים ואני לא רוצה להרחיב בזה.

אורי אריאל: אני רוצה לברך אותך היושבת ראש על הישיבה השלישית, הראשונה בה אני משתתף.

אורי אריאל: ברכות.

אורי אריאל: אני רוצה גם להגיד תודה לכל מי שעוסק בעניין הזה מכוחות הביטחון, המשטרה, מג"ב, פיצו"ח ואחרים.

אורי אריאל: יש ביקורת, צריך לתקן אבל צריך להוקיר תודה למי שעובד לילות כימים באופן הכי פשוט של העניין, לא כפראזה, ועושה מאמצים גדולים.

אורי אריאל: יש מקום לשפר ועל זה אנחנו מדברים.

אורי אריאל: אנחנו ראינו את האירוע הגדול שהיה בשקף שהוא אירוע חמור מאוד בעיני בעיקר בגלל ההשלכות הביטחוניות שהיו עלולות להיות שם.

אורי אריאל: אני מקווה מאוד שמג"ב עשה תחקיר שלו והצבא את שלו.

אורי אריאל: יש שם בעיה של כוחות תיאום.

אורי אריאל: אני לא מתכוון להיכנס לזה אבל זה הדבר.

אורי אריאל: מה שקרה מלמד, כפי שאמרה היושבת ראש, שזה הפך להיות דבר שהייתי אומר כמעט כבשגרה.

אורי אריאל: נכנסים כמאה אנשים ועובדים שם שעות רבות לאור היום, לא בלילה, וכן הלאה.

אורי אריאל: הדברים ידועים ופורסמו.

שלי יחימוביץ': עובדים.

אורי אריאל: כן.

אורי אריאל: עובדים.

אורי אריאל: עובדים עלינו לכלותנו, אם לזה התכוונת.

אורי אריאל: בכל אופן, בחודשים האחרונים אנחנו קיימנו מספר ישיבות עוד לפני האירוע בשקף לקראת ישיבה שתתקיים בין השרים ארדן, שקד ואנכי.

אורי אריאל: ביקשתי את הישיבה הזאת כדי להכניס אותנו לאיזה סנכרון והגברת כוחות כך שלא כל אחד יעשה.

אורי אריאל: גם כשהוא יעשה את המרב ואת המיטב, אי אפשר לנצח במאבק הזה אם לא יהיה סנכרון וחיזוק הדדי.

אורי אריאל: אלה מכפילי כוח.

אורי אריאל: זה לא אחד ועוד אחד ועוד אחד שיוצא שלוש אלא זה יכול לצאת גם חמש ואולי גם שבע, אם נעבוד נכון.

שלי יחימוביץ': יש מועד לפגישה הזאת?

אורי אריאל: כן.

אורי אריאל: נדמה לי שבשבוע הבא.

אורי אריאל: אני לא רוצה להטעות, נדמה לי, אבל אני יכול למסור לך בהמשך.

אורי אריאל: בכל אופן, בפגישות שעשינו כהכנה וגם פגישות פרטניות, יש כמה דברים שאנחנו מטפלים בהם ואני רוצה לסקור אותם במהירות.

אורי אריאל: האחד, ביטוח.

אורי אריאל: יש בעיה של ביטוח בגלל היקף התופעה ובגלל עוצמתה.

אורי אריאל: חברות הביטוח או שלא מוכנות לבטח או שהן מעלות את הפרמיות למקומות כאלה שהחקלאי אומר, עזוב אותי, אני לא מבטח כי הביטוח עולה כך שהוא לא יכול, לא כי הוא לא רוצה, הוא רוצה, הוא מוכן לשלם עבור ביטוח אבל הוא לא יכול לעמוד בזה.

אורי אריאל: אנחנו ביקשנו מקרן נזקי טבע שהיא גוף שעובד ליד משרד החקלאות, באחריותי כשר, להכין לנו תכנית.

אורי אריאל: יש לנו תכנית מוכנה.

אורי אריאל: אנחנו יכולים ללחוץ על הכפתור ולצאת לדרך מחר בבוקר.

אורי אריאל: יותר נכון, ב-1 בינואר כי תמיד יש עניין של התארגנות, הטמעה, הודעה לחקלאים וכן הלאה.

אורי אריאל: ה-1 בינואר, מחר בבוקר.

אורי אריאל: אנחנו מדברים גם על צאן, גם על בקר וגם על לא בתי אריזה עצמם כי הם מבוטחים בדרך כלל אלא על הציוד שנמצא שם.

אורי אריאל: בשריפה שהייתה בראש פינה, שרפו את בית האריזה והנזק העיקרי היה במכלים, בפרי וכן הלאה וכן הלאה.

אורי אריאל: העלינו את זה אתמול בפני האוצר.

אורי אריאל: נמצא כאן נציג אוצר?

<שמואל זקן: כן.

<שמואל זקן: רשות שוק ההון.

שלי יחימוביץ': אין נציג של אגף התקציבים?

<עמיחי דוד: כאן.

שלי יחימוביץ': אלה שתי סוגיות נפרדות, סוגיית הביטוח היא סוגיה אחת וסוגיית התקצוב היא סוגיה שנייה.

אורי אריאל: העלינו את זה אתמול.

אורי אריאל: הייתה הזדהות בעוצמת התופעה וחומרת התופעה ובצורך לטפל בה, רק שעם זה לא הולכים למכולת.

אורי אריאל: הבקשה שלנו ל-16 מיליון שקלים - שזה הסכום הנדרש לקנ"ט כדי לעמוד כי זה לא ביטוח רווחי, לא עושים שם כסף אלא שם בדרך כלל מפסידים כסף – נענתה בשלילה.

אורי אריאל: אני לא רואה בזה סוף פסוק אבל אני קורא לחבריי כאן, לך אם אפשר לומר, זה דבר שיכול לעבוד מחר בבוקר.

אורי אריאל: אנחנו ממש ערוכים ומוכנים.

אורי אריאל: אני רוצה להגיד תודה לתורג'מן, מנהל קנ"ט, ולעובדי הקנ"ט שהכינו את זה במהירות מתוך זה שכולם מרגישים הזדהות ורצון.

אורי אריאל: אנחנו צריכים את התוספת הזאת כדי להביא את זה לשולחן המגדלים.

אורי אריאל: בסוף יש לנו קליינטים והם תמיד צודקים ואנחנו מחויבים לתת להם את השירות הזה.

אורי אריאל: זה סכום משמעותי אבל לא עד כדי כך.

אורי אריאל: נגיד את זה בזהירות.

שלי יחימוביץ': זה כסף קטן.

שלי יחימוביץ': בוא נקרא לילד בשמו.

אורי אריאל: את אמרת.

שלי יחימוביץ': יחסית לסכומי העתק או יחסית לעודפי גבייה של עשרות מיליארדים.

אורי אריאל: זה מונח בינינו לבין האוצר.

אורי אריאל: אמרתי ואני מקווה מאוד שבכל זאת נצליח להגיע להבנה עם האוצר על הסכום הזה כי הוא שינוי משמעותי לפי הערכתי והבנתי.

אורי אריאל: הדבר השני.

אורי אריאל: יש מה שנקרא הקרן של הסכם המים.

אורי אריאל: במילה אני אומר מה זה.

אורי אריאל: בהסכם המים שהיה לפני עשור, אמרו שמייקרים לחקלאים את עלות הקוב, עלות המים, אבל על כל קוב שהם צורכים, ייתנו להם איזשהו פיצוי קטן של אגורות שהוא מצטרף בסוף לכסף גדול שהוא של החקלאי אישית, של שלי יחימוביץ, משק 44 במושב כלשהו והיא יכולה לעשות עם זה דברים בחקלאות.

אורי אריאל: אז העניין כוון בעיקר לחיסכון במים כי בצדק, רוצים לחסוך במים.

אורי אריאל: טפטוף וכן הלאה.

אורי אריאל: ברבות המים הרחיבו את זה ואמרו גם נטיעות.

אורי אריאל: אנחנו רוצים היום להרחיב את זה – וגם כאן

אורי אריאל: אנחנו צריכים את הסכמת האוצר – שזה יכלול גם אמצעי ביטחון, קרי גדר, שער, מצלמה וכן הלאה וכן הלאה.

אורי אריאל: דברים שנראים לנו לגמרי פשוטים ואלמנטריים.

אורי אריאל: הכסף קיים.

אורי אריאל: לא צריך כסף.

אורי אריאל: הוא קיים והוא שייך לפלוני אלמוני ההוא במושב כלשהו.

אורי אריאל: אנחנו צריכים כאן הסכמה מהירה.

אורי אריאל: אני חושב שיהיו רבים וטובים שאכן ייקחו את זה לאמצעי ביטחון וזה יגביר את הביטחון.

אורי אריאל: מדובר בכסף גדול.

אורי אריאל: כרגע בקופה יש כ-300 מיליון שקלים ששייכים לחקלאים.

אורי אריאל: הדבר השלישי, ובעיני הוא החשוב, הוא שינוי השיטה וההתייחסות.

אורי אריאל: כיום ההתייחסות היא שבעצם כמעט – שמענו את נציג מבקר המדינה – הטיפול לא מספיק.

אורי אריאל: פעם אחת, במעצר ובתפיסה, ופעם שנייה בהעמדה לדין.

אורי אריאל: יפה מאוד שעוצרים מישהו אבל אם אחרי כן הפרקליטות מודיעה שאין עניין לציבור כי אין לה כוח אדם והיא לא יכולה לעמוד בעומסים, אז מה הועילו חכמים בתקנתם?

אורי אריאל: אנחנו רוצים לשנות את השיטה.

שלי יחימוביץ': למה הפרקליטות?

שלי יחימוביץ': לדעתי זה בדרג של המשטרה, ההחלטה על כתב אישום, על העמדה לדין.

אורי אריאל: תלוי.

אורי אריאל: תלוי מה.

אורי אריאל: גם וגם.

אורי אריאל: תלוי באיזו עוצמה.

אורי אריאל: אנחנו רוצים לשנות את השיטה.

אורי אריאל: היום אתה תופס מישהו שגנב לך חמישים קילו קלמנטינות, אתה קורא למשטרה והיא מגיעה.

אורי אריאל: הם מצלמים.

אורי אריאל: היום כל אחד יודע לצלם ואין בעיה.

אורי אריאל: מתחיל משפט.

אורי אריאל: עכשיו תבוא למשטרה לתת עדות, הלך יום עבודה.

אורי אריאל: אחרי כן השלמה, עוד יום עבודה ואחרי כן כך וכך אז הפרקליטות מודיעה שאין לה עניין והיא לא יכולה לטפל בתיק הזה.

אורי אריאל: אנחנו אומרים הפוך.

שלי יחימוביץ': יש תופעה כזאת?

אורי אריאל: כן.

אורי אריאל: אפילו לא קטנה.

אורי אריאל: פגשתי כמה כאלה.

אורי אריאל: שלחו לי תמונות ואמרו שהתיק נסגר.

אורי אריאל: אנחנו הופכים את השיטה.

אורי אריאל: כמו על הכביש.

אורי אריאל: הנהג נסע על 120, שוטר תפס אותו, קנס על המקום של אלפיים שקלים.

אורי אריאל: אתה רוצה ללכת למשפט, לך אתה למשפט.

אורי אריאל: בזה גמרנו אתך.

אורי אריאל: אלפיים שקלים קנס ואתה תמיד יכול לערער.

אורי אריאל: זה שינוי כל השיטה.

אורי אריאל: הדבר השני שאנחנו בודקים עם משרד המשפטים – זה לא סגור ואני אומר זאת במפורש – קנס גבוה מאוד.

אורי אריאל: אנחנו מדברים על עשרות אלפי שקלים, על השגת גבול ללא הוכחת נזק.

אורי אריאל: אם נמצא אדם זר בשדה שלי, אני יכול להתלונן עליו והוא יקבל קנס גבוה מאוד.

שלי יחימוביץ': הייתי אומרת בלשון המעטה שזה קצת מרחיק לכת.

אורי אריאל: בסדר.

אורי אריאל: אני מוכן להתפשר שזאת תהיה הוראת שעה לשלוש שנים.

אורי אריאל: נמגר את התופעה, נדבר.

אורי אריאל: זאת דעתנו.

אורי אריאל: אני אומר מה אנחנו עושים.

שלי יחימוביץ': גם אני יכולה למצוא את עצמי פתאום באמצע שדה חקלאי.

ענת ברקו: רק אדם או עדר?

אורי אריאל: לא.

אורי אריאל: גם עדר.

שלי יחימוביץ': כל אדם.

אורי אריאל: גם עדר.

אורי אריאל: לעדר יש רואה.

אורי אריאל: הפסטורליה שעדרים מסתובבים כאן, אין להם בעלים, עוד לא הגענו לזה.

אורי אריאל: אולי נחזור לימים של שנות ה-50 של השומר ואז היו עדרים שהסתובבו כאן בצורה פסטורלית.

אורי אריאל: אלה שתי הדוגמאות ויש נוספות.

אורי אריאל: הן שינוי השיטה.

אורי אריאל: הן לא שמות את נטל ההוכחה ואת נטל העבודה על החקלאי ועל המשטרה.

אורי אריאל: הן שמות את האחריות על משיג הגבול, על הגנב, על מה שנקרא לסחוב.

אורי אריאל: יש מלים מהפלמ"ח – רק סוחבים קצת, רק לוקחים קצת לדרך, חמישה אבטיחים.

אורי אריאל: חברים, נגמר.

שלי יחימוביץ': ברור לנו שזה לא המקרה וברור לנו שמדובר בגניבות ענק.

אורי אריאל: יש הרבה גניבות קטנות.

אורי אריאל: הוא נכנס עם האוטו לקחת כמה אבטיחים לחבר'ה, בדרך הוא עולה על מד המים והוא עולה על המחשב.

אורי אריאל: הוא לא סוגר את השער והעדר של השכן נכנס.

אורי אריאל: זאת תופעה שצריך להבין אותה.

אורי אריאל: הקטנים קטנים, אבל – סליחה – ממזרים.

אורי אריאל: בסוף יוצא נזק גדול והחקלאים משתגעים מזה ובצדק.

שלי יחימוביץ': כן.

שלי יחימוביץ': אמר לי חקלאי שכל פעם שהוא תופס אנשים לוקחים כמה דברים והוא שואל אותם למה, הם אומרים שכתוב בתורה שמותר בשדה לאכול את מה שיש.

שלי יחימוביץ': פתאום כולם שומרי מצוות, ברגע שהוא תופס אותם.

אורי אריאל: בקיצור, הדתה מוחלטת.

אורי אריאל: אני מבקש לומר שמבחינתנו אנחנו לא המבוקרים העיקריים בדוח.

שלי יחימוביץ': ברור.

שלי יחימוביץ': אתם לא המבוקרים בדוח.

שלי יחימוביץ': נקודה.

אורי אריאל: אנחנו גם אבל לא העיקריים.

אורי אריאל: נמצא כאן רואי קליגר שעושה עבודה טובה וזאת ההזדמנות לומר להם תודה.

אורי אריאל: אנחנו רוצים להחמיר מאוד בענישה, גם בקנסות וגם בדברים אחרים.

אורי אריאל: אנחנו מקווים מאוד שנצליח יחד עם – אנחנו כאן עוזרים, אנחנו לא ראשיים – המשטרה לעשות זום על המשפחות הגדולות.

אורי אריאל: אנחנו יודעים פחות או יותר מי הן, והמשטרה יודעת אלא שצריך להביא מודיעין.

אורי אריאל: אנחנו הולכים גם שם לשנות את השיטה.

אורי אריאל: זה לא שבסדר, המשטרה הגיעה.

אורי אריאל: המשטרה תגיע, אני מקווה, עם מס הכנסה, עם מס רכוש, עם כל העולם ואשתו ויעשו מלמעלה עד למטה ולא ייתנו לאנשים האלה שמנהלים לנו את השוד ואת הגיזה להמשיך לעבוד כך אלא יחרימו להם כלים.

אורי אריאל: כבר עשו את זה פעם-פעמיים ואפשר לעשות יותר.

אורי אריאל: אם זה ייעשה יותר, אני חושב שבמקום לתפוס כל יתוש שעולה מהביצה, אולי נצליח גם לייבש את הביצה הזאת.

אורי אריאל: תודה רבה.

שלי יחימוביץ': תודה רבה אדוני שר החקלאות.

אורי אריאל: עוד משפט.

אורי אריאל: להערת המבקר על השומר החדש.

אורי אריאל: לשומר החדש יש מגוון תפקידים.

אורי אריאל: הוא נקרא השומר, זה נכון, אבל הוא עוסק גם בחינוך לחקלאות.

אורי אריאל: אני חושב שאני יכול ורוצה מאוד לברך אותם.

אורי אריאל: אנחנו כממשלה שמים כסף גדול לארגונים כמו השומר החדש, לא רק השומר החדש אבל הם הגדולים יותר.

אורי אריאל: הם עושים עבודה מצוינת וצריך לעודד אותם.

אורי אריאל: בשום פנים ואופן הם לא במקום המדינה אבל הם כן כלי עזר כמו המתמיד.

שלי יחימוביץ': אם כי צריך לציין שככל שמתקצבים יותר גופים חוץ מדינתיים ועמותות, במידה רבה זה גם מסיר אחריות מהמדינה והופך להיות אפיק שהוא פתרון הבעיה.

שלי יחימוביץ': זה הדבר האחרון שאנחנו מוכנים שיקרה.

אורי אריאל: אמרתי במפורש לא, ואמרתי קודם כל מה אנחנו עושים ומה אנחנו מתכוונים לעשות.

אורי אריאל: אני לא מטיל עליהם שום פתרון.

אורי אריאל: הם עוזרים, הם מתנדבים וטוב שכך.

שלי יחימוביץ': תודה רבה.

שלי יחימוביץ': חבר הכנסת איתן ברושי.

איתן ברושי: גברתי יושבת הראש, שר החקלאות, חברי הכנסת והשותפים החשובים לדיון.

איתן ברושי: על פי בקשתה של יושבת הראש וגם כי אני נאלץ לצאת לדיון חשוב על הקרן הקיימת בוועדת הכספים, אני בוודאי אקצר.

איתן ברושי: אני יכול לומר במספר משפטים מצומצם שעל פי דוח המבקר – שפעם נוספת אני שומע אותו, כמי שמילא כאן מקום בדיוני הוועדה במושב הקודם – וגם על פי הסקירה של שר החקלאות, הציון שאנחנו יכולים לתת לממשלה הוא ציון נכשל.

איתן ברושי: הממשלה נכשלה בטיפול בפשיעה ובטרור החקלאי ובמניעתו.

איתן ברושי: הממשלה לא מסוגלת להגן על החקלאים ולא על החקלאות ולא על המרחב הכפרי כולו.

איתן ברושי: צריך לומר את זה.

איתן ברושי: זה לא היה יכול לקרות כל כך הרבה זמן באינטנסיביות כזאת אם זה היה קורה במקום אחר או בצורות חיים אחרות.

איתן ברושי: בימים האחרונים אני פניתי לשר האוצר ביוזמתי וביקשתי ממנו להתערב.

איתן ברושי: אני לא חושב שהסכום שנאמר כאן הוא סכום שהוא פותר איזושהי בעיה.

איתן ברושי: הממשלה לא קיימה, למרות שראש הממשלה הבטיח, דיון והשבוע הבטיחו פעם נוספת דיון במשבר החקלאות בכלל.

איתן ברושי: זה לא סוד שהחקלאות במצב קשה והפשיעה והטרור החקלאי, זאת הכבדה נוספת וקשה עד כדי איום אסטרטגי על החקלאות וההתיישבות.

איתן ברושי: שר האוצר ביקש ממני ליזום – ואנחנו ניזום – מפגש בנקודה מסוימת במפה של הפשיעה החקלאית והוא יבוא ויתרשם.

איתן ברושי: הוא מסכים שמעורבות הממשלה והמשרד בראשו הוא עומד היא לא עונה על הצרכים, חבריי מהאוצר, נכון לרגע זה.

איתן ברושי: אמרתי גם לשר האוצר שלקח לו מעט מאוד זמן לומר ששריפת הבתים בחיפה היא פשע לאומני ומיד יש מקור כספי כי למשה אשר ברשות המסים לא חסר כסף.

איתן ברושי: בכלל, הוא הפך להיות גורם חשוב בתקציב המדינה.

איתן ברושי: ממשלה שיש לה יותר שימושים ממקורות הופכת את משה אשר לצרכן מרכזי בתקציב המדינה.

איתן ברושי: זאת הסיבה.

איתן ברושי: מעבר לזה כמה זמן לוקח להכריז על שקף כמשל או על מקומות אחרים?

איתן ברושי: לנו אין ספק שהטרור החקלאי משיג את המטרות של מכירת משקים, של נסיגה מאדמות, של צמצום הייצור החקלאי ופגיעה אנושה קודם כל במשק המשפחתי אבל גם בכל היתר.

איתן ברושי: לכן אני מודה לשר האוצר על הנכונות שלו, אבל כמו שנפוליאון אמר, סופרים אותם כשהם חוזרים.

איתן ברושי: הדיווח של שר החקלאות שסוף סוף מתכנסים – תקשיבו טוב – שלושה שרים בממשלה, ששניים מהם הם מאותה מפלגה, מהבית היהודי שהוא בכלל שכח מההתיישבות שלנו.

איתן ברושי: דיברת על כסף.

איתן ברושי: ראיתי שהעבירו עכשיו מאתיים מיליון שקלים לכבישים עוקפים.

שלי יחימוביץ': איתן, משפט אחרון.

איתן ברושי: אני מסכם ואומר עוד גילוי של אמריקה, גברתי יושבת הראש, בזכות דובי אמיתי והצוות שלו.

איתן ברושי: מסתבר שמשנת 1992 יש נוהל – אני מחזיק אותו, משרד החקלאות בעקבות הסכמים – לפיו הוקמה קרן למתן פיצוי על גניבות חקלאיות בישובים שהשינוי המדיני גרם ומסתבר שגם משרד החקלאות שיושב בקרן לא ידע על קיומה.

איתן ברושי: בשקף כנראה אפשר לנצל אותה.

שלי יחימוביץ': איפה הקרן הזאת יושבת?

שלי יחימוביץ': לאיזה משרד היא כפופה?

איתן ברושי: משרד הביטחון יזם.

שלי יחימוביץ': יש בה כסף?

איתן ברושי: יש בה כסף.

שלי יחימוביץ': כמה כסף יש בה?

<קריאה: זה תקציב שמתחדש כל שנה.

איתן ברושי: קיבלתי את זה רק הבוקר.

שלי יחימוביץ': נמצא כאן נציג משרד הביטחון?

שלי יחימוביץ': לא.

שלי יחימוביץ': ביקשתי אותם.

איתן ברושי: בכל אופן, הנוהל הזה הוא מ-1992 והוא ניתן כנגד פשיעה חקלאית כתוצאה מהסכמים מדיניים לאורך יישובי גדר.

איתן ברושי: לסיכום.

איתן ברושי: אני מבקש לומר שהמציאות הכוללת של ההתיישבות והחקלאות, משבר המים והפשיעה נוספה לעתים כאילו מסמר אחרון בארון שהממשלה קוברת את החקלאות.

איתן ברושי: לכן הדיונים האלה הם חשובים ואני מבקש לקבוע דיון המשך וגם לומר לממשלה, כולל לשר, שהקצב של התגובות מאוד איטי ביחס למהירות של האירועים והתוצאה היא כישלון ואנחנו בודקים תוצאות ולא כוונות ולא רק דיבורים.

איתן ברושי: תודה רבה.

שלי יחימוביץ': תודה.

שלי יחימוביץ': נציגי המשטרה ומג"ב, תציגו את עצמכם בבקשה.

שלי יחימוביץ': כיוון שהישיבה משודרת, גם לטובת הצופים הרבים שצופים, תציג את עצמך.

<דוד שריקי: קצין החקירות והמודיעין של מג"ב ואני מייצג גם את משטרת ישראל.

<דוד שריקי: מג"ב ומשטרת ישראל זה היינו הך.

שלי יחימוביץ': מעבר למג"ב, נמצא כאן גם נציג המשטרה?

<דוד שריקי: זאת משטרה אחת.

<דוד שריקי: מג"ב הוא חלק מהמשטרה.

שלי יחימוביץ': הכול ברור.

שלי יחימוביץ': אנחנו לא צריכים את עץ המבנה של משטרת ישראל.

שלי יחימוביץ': אם תוכל להתחיל, ברשותך, בנתונים חדשים ככל שיש על מה שהתרחש בתחום הזה מאז הדוח האחרון של מבקר המדינה.

<דוד שריקי: רשמתי לעצמי את מה שאמר המבקר ואני אעבור סעיף-סעיף אבל אני אתחיל בנתונים.

<דוד שריקי: אנחנו כרגע בנתונים של 15 אחוזים ירידה משנת 2016 ל-2017 כאשר רק בקר וצאן - - -

ענת ברקו: עם האירוע שהיה בשקף או בלי האירוע?

<דוד שריקי: עם האירוע שהיה בשקף.

ענת ברקו: ירידה של 15 אחוזים?

<דוד שריקי: אנחנו בירידה של 15 אחוזים באירועים הפליליים.

<דוד שריקי: לא בכמות התוצרת.

<דוד שריקי: אנחנו לא מודדים את זה בכמויות של גניבה אלא בכמויות של אירועים.

<דוד שריקי: זה יכול להיות אירוע קטן.

ענת ברקו: לא קשור לחומרת העבירה.

שלי יחימוביץ': זה מדד שהוא מעט מופרך.

שלי יחימוביץ': אם נכנס אדם לשדה ולוקח תפוח אדמה ואם נכנסת כנופיה של שבעים אנשים ובוזזת מטע שלם, יש הבדל מאוד מאוד משמעותי.

<דוד שריקי: יש הבדל בהליך הטיפול, בכתב האישום, במעצר.

שלי יחימוביץ': אבל לא במדידה אצלכם.

<דוד שריקי: לא בספירת האירוע.

שלי יחימוביץ': אין לכם מדד של חומרת האירוע?

<דוד שריקי: לא.

ענת ברקו: צריך להיות מדד של חומרת העבירה.

<דוד שריקי: חומרת העבירה היא בעבירה עצמה.

<דוד שריקי: זאת אומרת, אמר השר אריאל שגם הגניבות הקטנות נחשבות והן בעייתיות.

ענת ברקו: זה כמו שאתה לא מודד אותו הדבר גניבה ורצח.

<דוד שריקי: לא, לא.

ענת ברקו: יש דברים שהם כל כך חמורים בתוך פשיעה חקלאית, טרור חקלאי, ואתם סופרים אותם כאירועים ספורדיים כאילו כולם אותו הדבר.

<דוד שריקי: לא.

שלי יחימוביץ': אני חושבת שהוא הבין את השאלה.

<דוד שריקי: גם כשמודדים גניבה, מודדים את הגניבה מול הגניבה וכשמודדים רצח, מודדים מול הרצח.

<דוד שריקי: לא מודדים רצח מול גניבה וגם כאן, כשאנחנו מודדים, אנחנו מודדים את התוצרת מול שנה שעברה כי גם בשנה שעברה היו גניבות תוצרת, ובסוף, בסיכומו של דבר, בסך הכול של הפשיעה החקלאות, יש לנו 15 אחוזים ירידה בשנת 2017 נכון להיום לעומת שנה קודמת.

<דוד שריקי: אני יכולה להגיד לכם, אם אתם רוצים שנפרט את זה, שלדוגמה עד היום ראשי בקר וצאן נגנבו 1,789 נכון להיום, בשנה קודמת נגנבו 3,500.

<דוד שריקי: זאת אומרת, אנחנו בירידה של 58 אחוזים.

אמיר אוחנה: כמה הצלחתם להחזיר?

<דוד שריקי: אני אגיד לך.

<דוד שריקי: אני אגיד לך הכול.

<דוד שריקי: זאת אומרת, ירידה של 48 אחוזים בגניבות ראשי הבקר והצאן.

<דוד שריקי: אנחנו בודקים גם גניבות של ראשי בקר וצאן וגם סופרים אירועים.

<דוד שריקי: זה ההבדל בחומרת העבירה.

שלי יחימוביץ': כלומר, גם כשאתה בודק את היקף הגניבות ולא בודק את מספר האירועים, עדיין אתה אומר שיש ירידה.

<דוד שריקי: יש ירידה.

<דוד שריקי: כן.

<דוד שריקי: אני אתן לכם את הפירוט ואתם תראו.

<דוד שריקי: למשל בציוד, אנחנו בירידה של 88 אירועים נכון ל-2017 לעומת השנה שעברה.

<דוד שריקי: בטרקטורים, שזה מאוד משמעותי.

<דוד שריקי: השנה נגנבו 27 טרקטורים לעומת 59 טרקטורים שנגנבו בשנה שעברה כאשר השנה מתוכם הוחזרו 19 טרקטורים מתוך ה-27 שנגנבו.

<דוד שריקי: ירידה של 54 אחוזים בטרקטורים שאנחנו מבינים כמה הטרקטורים לחקלאים מהווים דבר משמעותי.

רוברט אילטוב: איך הם הוחזרו?

רוברט אילטוב: הגנב מתקשר לבעלים ומבקש ממנו 5,000 שקלים והוא יחזיר לו את הטרקטור?

רוברט אילטוב: איך זה בדיוק קורה?

<דוד שריקי: לא.

<דוד שריקי: ממש לא.

ענת ברקו: הטרקטור הוא חלק חיוני.

אמיר אוחנה: זה קורה אבל אלה לא המקרים המדווחים.

<דוד שריקי: אנחנו תופסים את זה על ידי פעולות חקירתיות, מודיעיניות, לפעמים זה נתפס תוך כדי הגניבה, זה ננטש בדרך.

<דוד שריקי: אני יכול לספר לכם על פרשיה יפהפייה שהייתה שתפסנו שלושה טרקטורים במושב בדרום, בערבה, בפארן נדמה לי, שניים ועוד אחד.

<דוד שריקי: החוליה הזאת ברחה וניגחה ג'יפים של מג"ב אבל בסוף נעצרה וכולם קיבלו כתבי אישום.

<דוד שריקי: שלושה טרקטורים הוחזרו לבעליהם.

שלי יחימוביץ': ניצב משנה שריקי, אחד הדברים שדוח המבקר ציין הוא שהיכולת שלכם באמת לכמת, לאמוד ולדווח על מספר האירועים האלה היא מוגבלת.

שלי יחימוביץ': גם סוגיית ההגדרה של סוג הפשיעה היא מאוד נזילה וגם אתם לא מסוגלים באמת להביא נתונים אמיתיים.

שלי יחימוביץ': זה נכון?

שלי יחימוביץ': שיפרתם את זה באיזשהו אופן?

<דוד שריקי: בדוח המבקר נכון לשנה קודמת זה נכון.

<דוד שריקי: השנה עשינו מהלך מאוד משמעותי יחד עם מנ"ת ואסטרטגיה במשטרה.

<דוד שריקי: כיום כלל האירועים של הפשיעה החקלאית נמצאים במערכות המחשוב.

<דוד שריקי: זאת אומרת, לא יהיו פערים.

<דוד שריקי: אנחנו בודקים כל אירוע, ממש כל אירוע שנכנס.

<דוד שריקי: יש לנו אפילו אובר דיווח.

<דוד שריקי: תפסו שדה של מריחואנה, שזאת בכלל עבירה אחרת, וזה נכנס לחקלאי.

<דוד שריקי: אנחנו דואגים להוריד את זה.

<דוד שריקי: זאת אומרת, אנחנו אפילו באובר דיווח כדי באמת להגיע למצב – ואני חושב שאנחנו נמצאים היום במצב – של מעל 90-95 אחוזים שהדיווחים במערכת הממוחשבת של משטרת ישראל תואמים לדיווחים שקיימים בשטח.

<דוד שריקי: זה חלק מההערות של הביקורת בהן טיפלנו.

שלי יחימוביץ': באחת הישיבות הקודמות בעניין הזה דובר על 26 תקנים למג"ב, מתוקצבים, מתוקננים שהם לא מאוישים.

שלי יחימוביץ': האם התקנים האלה אוישו לצורך העניין הזה?

<דוד שריקי: רוב רובם של התקנים אוישו במהלך השנה.

<דוד שריקי: אני אחראי עליהם.

שלי יחימוביץ': מה זה רוב רובם?

שלי יחימוביץ': כמה מתוך 26 אוישו?

<דוד שריקי: קודם כל, זה יותר מ-26.

<דוד שריקי: אלה 33 במערך האח"מ.

<דוד שריקי: זה בעיקר מערך הסיגינט, מה שהעלו כאן.

שלי יחימוביץ': כל זה מיועד וצבוע לצורך הפשיעה החקלאית?

<דוד שריקי: רק לצורך הפשיעה החקלאית.

<דוד שריקי: רובו מאויש.

<דוד שריקי: מה שלא מאויש, זה רק מהסיבות שהתהליך להכניס אנשים למערך הזה עובר תהליכים של בדיקות ביטחוניות נרחבות.

<דוד שריקי: התהליך הוא קצת איטי.

איל בן ראובן: כמה מאויש כרגע?

<דוד שריקי: מעל 25.

<דוד שריקי: לפחות 25.

<דוד שריקי: אנחנו יותר מ-26.

<דוד שריקי: אנחנו 33.

<דוד שריקי: אנחנו גם איישנו חוליית תקיפה כלכלית במהלך אמצע השנה.

<דוד שריקי: אני יכול להגיד לכם שמחוללי הפשיעה החקלאית, כבר חילטנו עד נכון להיום 5.5 מיליון שקלים מתחילת השנה.

<דוד שריקי: אני מדבר על רכבים שמשמשים אותם, על כספים שמשמשים, על ציוד שווה ערך בשווי של 5.5 מיליון שקלים.

<דוד שריקי: כשאני אומר 5.5 מיליון שקלים, זה בכתבי אישום.

<דוד שריקי: זה לא משהו על הנייר שאני סתם סופר.

<דוד שריקי: זה כתוב בכתבי אישום שהוגשו לבית המשפט.

<דוד שריקי: בהמשך יהיו החלטות של בית המשפט מה מהכסף הזה באמת יחולט לטובת המדינה אבל כרגע זה מה שמופיע בכתבי האישום.

שלי יחימוביץ': שאלה נוספת שעלתה בדוח, סוגיית הסיגינט.

שלי יחימוביץ': אנשים שלא מבינים, שואלים את עצמם מה הבעיה לשים מצלמות.

שלי יחימוביץ': למה זה כל כך מורכב.

שלי יחימוביץ': הרי אין לזה גם עלות גבוהה במיוחד.

<דוד שריקי: קודם כל, ה-סיגינט הוא הרבה יותר ממצלמה.

שלי יחימוביץ': ברור.

שלי יחימוביץ': כן.

<קריאה: סיגינט זה לא מצלמות.

<דוד שריקי: גם סיגינט יכול להכניס ב-זיפ.

<דוד שריקי: אנחנו פתחנו זיפ במג"ב שאלה זירות טכנולוגיות.

<דוד שריקי: הימ"רים שמים מצלמות, כל מיני מצלמות ולא רק מצלמות רגילות בכל מיני מקומות.

איל בן ראובן: יש היום סיגינט ייחודי לנושא פשיעה חקלאית?

<דוד שריקי: כן.

ענת ברקו: טרור חקלאי.

<דוד שריקי: פשיעה חקלאית.

שלי יחימוביץ': שהוא עוקב ברמה שלו את הרמה של 8200?

<דוד שריקי: כן.

שלי יחימוביץ': אתם משתמשים בידע הזה?

<דוד שריקי: כן.

<דוד שריקי: חד משמעית, כן.

שלי יחימוביץ': כלומר, אתם מגיעים למצב שאתם יכולים לסכל גניבות חקלאיות ויש סיכולים?

<דוד שריקי: יש.

<דוד שריקי: כל הדברים האלה שאמרתם, אתם יודעים, אלה גם תהליכי עבודה.

<דוד שריקי: הסיגינט לא עובד במאה אחוזים כמו שהייתי רוצה שיעבוד בזמן הנוכחי אבל הוא עובד ברמה של חמישים-שישים אחוזים מאז ישיבת הוועדה הקודמת בה השתתפתי וזה כל הזמן בתהליך גובר והולך.

<דוד שריקי: זה לא היה בפשיעה החקלאית וכיום זה קיים.

איל בן ראובן: האם יש לכם היום במשמר הגבול תפיסת הפעלה לגבי העניין הזה?

איל בן ראובן: אנחנו שואלים כאן על סיגינט אבל סיגינט לבד לא שווה כלום.

<דוד שריקי: נכון.

איל בן ראובן: אם אין לו גורמים מסכלים שגם לוקחים את התמונה ומייצרים תפיסות.

איל בן ראובן: אני שואל האם היום אתם יכולים להציג תפיסת הפעלה לגבי הנושא של הפשיעה החקלאית שמאפשר באמת גם להכשיר את האנשים שעוסקים בזה, כי זה מקצוע.

איל בן ראובן: זאת מקצוענות על מנת שזה באמת יהיה יעיל ורציני.

שלי יחימוביץ': אני מבקשת מחברי הכנסת, יש לנו כאן הרבה מאוד חברי כנסת שרשומים לדבר.

איל בן ראובן: זאת לא הערה אלא שאלה.

שלי יחימוביץ': הבנתי שזאת שאלה, אבל בכל זאת יש חברי כנסת נוספים שנרשמו ויש להם שאלות.

<דוד שריקי: במג"ב יש שלושה ימ"רים – מרכז, דרום וצפון – והם מקבלים את כל המעטפת הסיגינטית, הטכנולוגית, מהמוקד שלנו שנמצא במטה מג"ב והם אלו שמתרגמים את הפעילות הסיגינטית לפעילות מבצעית, חקירתית, מניעתית, כל מה שצריך.

<דוד שריקי: זאת אומרת, יש שם ימ"רים כמו בכחולה, עם מפלגי חקירות, מפלג תשאול, מפלג בילוש.

<דוד שריקי: אם אתם שואלים לדעתי, הם קטנים יותר והייתי רוצה שהם יהיו יותר גדולים.

<דוד שריקי: אני חושב שהם צריכים להיות יותר גדולים ופרוסים יותר אבל יש מערך שלם עם תפיסת הפעלה מלאה בנושא.

שלי יחימוביץ': שאלה נוספת שעלתה.

שלי יחימוביץ': נגיד שנלכד עדר פרות שנגנב.

שלי יחימוביץ': אין מה לעשות אתו.

<דוד שריקי: לא.

<דוד שריקי: אני רוצה לומר שזה לא מדויק.

<דוד שריקי: אנחנו קודם כל סגרנו את הנושא של המכרז עם נושא של אחזקת בהמות בארץ.

<דוד שריקי: אנחנו עובדים עם הפיצו"ח בצורה צמודה.

<דוד שריקי: היו לנו גם ישיבות אתם.

<דוד שריקי: כאשר עדרים מגיעים מהשטחים – הרי זה עובר דרך הפיצו"ח מהסיבות התברואתיות של משרד הבריאות ומשרד החקלאות, כמובן לא להכניס בהמה חולה – אנחנו לא מחזירים לעבריינים שנתפסו מהם.

<דוד שריקי: זה לא נכון.

<דוד שריקי: אנחנו משתדלים מאוד מאוד להגיע לרמה של זיהוי.

<דוד שריקי: זה לא פשוט כי גוזרים להם את האוזניים ויש קשיים.

שלי יחימוביץ': איפה עומדת סוגיית מאגר ה-DNA?

<דוד שריקי: סוגיית מאגר ה-DNA כרגע לדעתי קצת ירדה.

שלי יחימוביץ': ירדה, כלומר, לא מתוקצבת, לא עוסקים בה, לא דנים בה?

<דוד שריקי: לא שלא עוסקים בה ולא דנים בה.

<דוד שריקי: בדיון האחרון שהיה, המומחים שטיפלו בנושא של ה-DNA הגיעו למסקנה שגם כשאתה לוקח DNA, אין לזה רמת דיוק גבוהה אלא אפילו נמוכה ומבחינה משפטית זה לא נותן מענה.

<קריאה: סליחה שאני מתערב.

<קריאה: זאת לא הנקודה.

<קריאה: הייתה ועדה.

שלי יחימוביץ': תכף יגיע תורך.

<קריאה: אין בעיה, אבל בנושא הזה ספציפית התשובה לא נכונה.

<קריאה: הייתה ועדה בין-משרדית שנועדה לעסוק בזה.

<קריאה: הוועדה הייתה צריכה לתת את המסקנות שלה ולהגיש אותן.

שלי יחימוביץ': אני חוזרת על בקשתי.

שלי יחימוביץ': תירשם לדיבור ואני אאפשר לך בהמשך.

שלי יחימוביץ': עוד משהו?

<דוד שריקי: רק ל-DNA.

<דוד שריקי: גם אם אנחנו מבינים אולי שונה, כרגע זה לא מתקדם.

<דוד שריקי: ברשותך, אני רוצה להוסיף לסבר את האוזן.

<דוד שריקי: מתחילת השנה פיצחנו 18 חוליות.

<דוד שריקי: כשאני מדבר על חוליות פשיעה, חוליה היא שלושה אנשים או יותר אבל לא פחות.

<דוד שריקי: 18 חוליות ברחבי הארץ בנושא הפשיעה החקלאית ו-12 חוליות שאנחנו כרגע עובדים עליהן, שהן בעבודה בשלבים כאלה או אחרים שאני לא יכול לפרט.

<קריאה: הן הועמדו לדין?

<דוד שריקי: כל ה-18 האלה הועמדו לדין.

<דוד שריקי: כשאני אומר פיצוח, אלה כתבי אישום עם תום הליכים.

שלי יחימוביץ': אני מניחה שכתבי אישום מוגשים ברמת המשטרה.

<דוד שריקי: רובם ברמת התביעות.

<דוד שריקי: יש לא מעט עבירות שבגלל חומרת הפשיעה שלהן, כמו הדוגמה שנתתי עם הטרקטורים, שאנחנו במרדף וזה הופך להיות סיכון חיי אדם וניגוח, זה עובר לפרקליטות כי זאת כבר עבירה חמורה.

שלי יחימוביץ': אבל רוב הפשיעה החקלאית נגמרת בכל ההליכים במשטרה.

<דוד שריקי: גם באירוע של שקף, הגשנו כנגד עשרים חשודים – אלה כבר לא חשודים אלא נאשמים – תביעות.

<קריאה: זה בפרקליטות.

<דוד שריקי: כן.

<דוד שריקי: זה בפרקליטות.

<דוד שריקי: היה ויכוח בנושא הזה היכן אנחנו מגישים.

<דוד שריקי: שכנענו את הפרקליטות ללכת על זה והגשנו כתבי אישום מעבר לפשיעה החקלאית על עבירות של ביטחון, של פגיעה בגדר, כד להחמיר את הענישה.

שלי יחימוביץ': תודה.

שלי יחימוביץ': חבר הכנסת חיים ילין.

חיים ילין: תודה.

חיים ילין: אני רוצה להתייחס לדוח.

חיים ילין: לפני שנתיים בדיוק, בשנת 2015, היה כאן דיון באולם נגב על פשיעה חקלאית.

חיים ילין: לא ביקורת המדינה אלא ועדת הכלכלה דנה בפשיעה החקלאית.

חיים ילין: הייתה הצעה לסדר ואני מודה שהייתי חבר כנסת צעיר – גם עכשיו אני צעיר אבל עם ותק של עוד שנתיים – ולא הבנתי איך דברים לא זזים.

חיים ילין: באים, מדברים, כאילו חברי הכנסת מקבלים משכורת לפי מילה.

שלי יחימוביץ': חיים, בכל הכבוד, האחריות כאן היא לא מוטלת על הכנסת אלא היא מוטלת על הממשלה.

שלי יחימוביץ': כאן אנחנו רואים אוזלת יד מוחלטת.

שלי יחימוביץ': דווקא הכנסת היא זאת שמתכנסת בכל מיני ועדות ולא בוועדה הזאת.

חיים ילין: כבוד היושבת ראש, תרשי לי לסיים את המשפט ואני אומר.

חיים ילין: אנחנו צריכים לדבר ומישהו צריך לבצע.

חיים ילין: אנחנו דיברנו, שמנו את הדוח על השולחן, לא דוח של מבקר המדינה, ושום דבר לא קרה.

חיים ילין: בדוח כתוב שאת רוב עבירות הפשיעה החקלאית מבצעות כנופיות מאורגנות מקצועיות שמאופיינות בתחכום, כולן או רובן, מרביתן, מגיעות מתחום הרשות הפלסטינית.

חיים ילין: אני קודם כל אומר לכם נכון לגזרה המזרחית, לגדר המזרחית, לחבל לכיש בדרום כמו בשקף, לא נכון בתוך הנגב ובצפון אלא אם אתם חושבים שזאת הרשות הפלסטינית בדיר אדג', אלא אם אתם חושבים שטובה היא רשות פלסטינית.

חיים ילין: משם באים הכוחות שנכנסים ועושים את הפשיעה החקלאית, כולל הפרוטקשן ואת זה צריך לדעת ואף אחד לא מדבר על זה.

חיים ילין: אני קראתי את תמצית הדוח אבל הפרוטקשן לא מגיע למשטרה כתלונה ואת זה צריך לדעת.

חיים ילין: זאת אחת הפשיעות החמורות ביותר.

שלי יחימוביץ': חיים, הדברים של שריקי כאן לא מייצרים בך תחושת אופטימיות אין סופית שהדבר על סף פתרון?

חיים ילין: לא.

חיים ילין: אני אומר לכם למה.

חיים ילין: תודה על השאלה.

חיים ילין: אני לא מתייחס לגרפים.

חיים ילין: באמת לא מתייחס לגרפים כי מחר בבוקר יכולים להיות שני אירועים בלבד אבל שני האירועים האלה הם מכוננים ובעצם משנים את סדר העדיפות בכלל באזור שלם.

חיים ילין: לכן אני לא מסתכל על הכמויות.

חיים ילין: אני מסתכל על כך שמג"ב עושה את כל מה שהוא יכול וכשאני פונה לשר ואני אומר שלא ייקח את מג"ב מדרום ומצפון וישים אותו בירושלים כי מאותו רגע זה מה שקורה, הוא אומר לי שהשמיכה קצרה.

חיים ילין: הם לא אשמים.

חיים ילין: יש שר שצריך לבוא לבקש תקנים, עוד תקנים לירושלים בגלל אירועי טרור בירושלים או תקנים שמחזקים אותם.

חיים ילין: אנחנו לא יכולים להאשים.

חיים ילין: המתמיד הוא מכפיל כוח.

חיים ילין: אני רוצה להסביר שהמתמיד הוא אחד הדברים הטובים ביותר שיש כי בעצם מערבים את הקהילה.

חיים ילין: הם גם בונים קהילה וכולנו יודעים שהחקלאים חיים בתוך קהילות.

חיים ילין: השומר החדש גם עושה את הדבר הזה.

חיים ילין: אני רוצה להסתכל על הדבר הזה לא כתחליף אלא כמשהו שבונה קהילה וזה משהו ערכי לחלוטין.

חיים ילין: אני ממשיך לגבי הדוח.

חיים ילין: הימנעות מדיווחים.

חיים ילין: זה אחד הדברים הכי חשובים שיש.

חיים ילין: כשאני רוצה לבוא או כשרוצים להעצים את הנושא הזה וללכת לתקשורת, אומרים תביא לי חקלאי.

חיים ילין: לכו תשיגו חקלאי עכשיו.

חיים ילין: לכו תשיגו שחקלאי שיבוא וידווח.

חיים ילין: בחיים הוא לא יופיע.

חיים ילין: אין סיכוי שהוא יופיע.

ענת ברקו: למה?

ענת ברקו: מפחדים?

חיים ילין: כל מה שאת רוצה.

חיים ילין: הם לא אוהבים להופיע בטלוויזיה למעט השריפה בראש פינה או כשאני הולך לבית אריזה שכבר שייך לקואופרטיב.

שלי יחימוביץ': יש כאן מישהו משקף?

שלי יחימוביץ': הנה, אתה רואה, בא אלינו.

חיים ילין: כשבאים לכאן מתוך מצוקה, זה סיפור אחר לגמרי.

חיים ילין: אני רוצה להמשיך בהתייחסות.

שלי יחימוביץ': בקצרה, ברשותך.

חיים ילין: כן.

חיים ילין: טיפולה של המשטרה בתלונה בתיקי חקירה.

חיים ילין: בעצם הסיכוי או התיקים שנפתחים בממוצעים עד 2015 - ואני מציין את הדוח כי גם אני עבדתי עד 2015 – ארבעה וחצי אחוזים.

חיים ילין: זאת אומרת, על כל מאה אירועים שקורים, ארבעה וחצי.

חיים ילין: שימו לב, ארבעה וחצי מגיעים לכתב אישום.

חיים ילין: זה הכול.

חיים ילין: מתוך מאה אירועים.

שלי יחימוביץ': רגע.

שלי יחימוביץ': אני מפסיקה אותך.

שלי יחימוביץ': יש לנו נתון חדש?

שלי יחימוביץ': אנחנו עדיין עומדים על ארבעה וחצי אחוזים?

<דוד שריקי: כיום עומדים על 15 אחוזים.

<דוד שריקי: 99 כתבי אישום מול 649 תיקים.

<דוד שריקי: תראו שאנחנו לא אומרים דברים לא נכונים.

<דוד שריקי: ארבעה וחצי אחוזים, זה היה מה שאמר המבקר בספירה הממוחשבת של משטרת ישראל שתיקנו אותה השנה.

<דוד שריקי: על פי הספירה הידנית זה עמד על 13 אחוזים.

<דוד שריקי: יש ויכוח כשזאת לא ספירה ממוחשבת אבל היום זה עומד על 15 אחוזים.

שלי יחימוביץ': חיים, אני מבקשת, המטרה שלנו בדיון הזה היא לא לחזור על ממצאי הדוח הקודם אלא לבדוק מה קרה מאז, האם המצב שופר והאם מישהו עושה משהו.

חיים ילין: במקביל באותה תקופה, 11-15, 18 אלף ראש בקר נגנבו.

חיים ילין: עכשיו אני רוצה להגיד משהו על הבקר.

חיים ילין: ברגע שלוקחים עדר כבשים או פרות, זה הולך ישר לשחיטה.

חיים ילין: הסיכוי לתפוס אותם קטן מאוד.

חיים ילין: כאן זה כן מגיע ישירות לחברון ומגיע לשטחים ואז יש בעיה למג"ב כי הוא חייב להיות מסונכרן מול החטיבות, מול צה"ל, כי שם הוא לא יכול לפעול.

חיים ילין: המרדפים האלה, תסלחו לי, לא רודפים אחרי בקר אלא רודפים אחרי מחבלים וצריך להבין את סדר העדיפות.

חיים ילין: דבר אחד צריך לדעת.

חיים ילין: הפשיעה, הטרור החקלאי שמגיע מהרשות הפלסטינית, בסוף הופך להיות ציר טרור.

חיים ילין: תמיד, תמיד, תמיד.

חיים ילין: אם לא סוגרים את הפרצה, בסוף עובר שם נשק.

שלי יחימוביץ': חיים, משפט אחרון, ברשותך.

חיים ילין: אני מסכם.

חיים ילין: צריכה להיות החלטת ממשלה.

חיים ילין: אני אומר לך שעם כל הדוחות והכול, אם הממשלה לא נחושה לטפל בטרור החקלאי כהחלטת ממשלה ולא החלטה של שר אחד, לא יקרה שום דבר.

חיים ילין: פרקליט.

חיים ילין: ישבתי גם עם הפרקליטות במחוז הצפון כדי להבין כי בצפון יש פרקליט.

<קריאה: היה.

חיים ילין: אני הצעתי וגם שרת המשפטים תומכת בזה שיהיה בצפון פרקליט ופרקליט בדרום.

חיים ילין: מה הבעיה כבוד היושבת ראש?

חיים ילין: את צריכה כאן לעזור ולהתערב.

חיים ילין: אמרו שזאת פשיעה חמורה.

חיים ילין: אני אתרגם את זה אחרת לגמרי.

חיים ילין: כשזאת פשיעה שהיא סקסית לתקשורת, הפרקליטות תיקח את זה.

חיים ילין: כאשר מדובר על אבטיחים, אתם תמשיכו לאסוף את האבטיחים.

חיים ילין: אני מתרגם את מה שלא רצו לומר כאן ואני לא מפחד מאף אחד.

חיים ילין: ענישה, אכיפה, מג"ב ופיצו"ח.

חיים ילין: כוח האדם צריך לעלות גם בפיצו"ח.

חיים ילין: גם בפיצו"ח התקנים צריכים לגדול.

חיים ילין: זה הכוח שיש לנו לעשות את האכיפה.

חיים ילין: בסוף כל המערכות ממוחשבות, גונבים לך את הקו, כולם יודעים שגונבים אותו ואת מי מקפיצים?

שלי יחימוביץ': חיים, תודה רבה.

חיים ילין: רגע.

שלי יחימוביץ': לא.

שלי יחימוביץ': אני מבקשת ממך.

שלי יחימוביץ': יש כאן עוד עשרה חברי כנסת שמבקשים לדבר ועוד אנשי מקצוע שאנחנו רוצים לשמוע אותם.

חיים ילין: רציתי להתייחס לביטוח.

שלי יחימוביץ': אנחנו נקיים דיון המשך ואתה תוכל לומר את הדברים.

חיים ילין: אני מבקש ממך לעשות כל שלושה חודשים דיון כדי להבין מה קורה כאן.

חיים ילין: אם אנחנו לא נכריח את הממשלה לטפל בזה, אנחנו נשב כאן עוד שנתיים ונמשיך לדבר.

שלי יחימוביץ': תודה רבה.

שלי יחימוביץ': אורי בן יהודה, ראש תחום ביטחון במרכז המועצות האזוריות.

שלי יחימוביץ': הייתי רוצה שתהיה מאוד קונקרטי, שתדבר על ההתקדמות מאז הדוח הקודם בחודשים שחלפו מאז ואת מידת שביעות או אי שביעות הרצון שלכם מהפעולות שנוקטת הממשלה.

שלי יחימוביץ': מהתרשמות אני חושבת של כל הנוגעים בדבר, אין שום ניסיון להעמיד את הסוגיה הזאת, לא אומר בראש סדר העדיפויות הלאומי אבל באיזשהו סדר עדיפות לאומי מרכזי.

שלי יחימוביץ': שמענו כאן משר החקלאות שבשבוע הבא בפעם הראשונה יושבים שלושה שרים כדי לדון בסוגיה הזאת.

שלי יחימוביץ': אם אתה יכול, תתייחס גם לסקירה של מג"ב.

<אורי בן יהודה: תודה.

<אורי בן יהודה: בוקר טוב.

<אורי בן יהודה: אני אקדים ואומר שלפני שמדברים על פשיעה חקלאית, צריך לדבר במשפט אחד על איך מדינת ישראל או ממשלת ישראל תופסת את החקלאות ואת המרחב הכפרי.

<אורי בן יהודה: זה הרבה יותר רחב אבל זה משליך על הדברים.

<אורי בן יהודה: רק בשבוע שעבר יושב ראש מרכז המועצות שלח מכתב בנושא לראש הממשלה בתקווה שאולי משם יזוז משהו.

<אורי בן יהודה: לאחר הדיונים שהיו כאן בוועדה נתבקשנו להכין מסמך מרכז עם המלצות.

<אורי בן יהודה: המסמך הזה הוכן והוגש אליכם, הוגש ליושבת הראש הקודמת.

<אורי בן יהודה: יכולתי לסכם את דבריי כשאומר שקרה כמעט כלום וזה די משקף את התמונה.

<אורי בן יהודה: אני רוצה בכל אופן לגעת בכמה נקודות באמת בקצרה.

<אורי בן יהודה: מג"ב ומשטרת ישראל עושים בהחלט שיפור במאמצים שלהם בתחום של הלחימה בפשיעה החקלאית אלא שזה מוכוון בעיקר למה שנקרא הפשיעה החקלאית הכבדה, אותן חוליות או אותן כנופיות כבדות שעוסקות בעניין הזה וכאן יש הצלחות יותר או פחות.

<אורי בן יהודה: אני לא מתווכח על הנתונים כרגע.

<אורי בן יהודה: אבל עדיין חלק גדול מהפשיעה זה לא זה.

<אורי בן יהודה: כמו שאמר חבר הכנסת ילין או כמו שדיברתם קודם, זה בסוף אחד שנכנס למטע אבוקדו, העמיס שלושה שקים או מאתיים קילו והלך.

שלי יחימוביץ': זה מטריד אותך יותר מהאירועים הדרמטיים שמצליחים איכשהו לטפל?

<אורי בן יהודה: צריך לטפל גם וגם.

<אורי בן יהודה: זאת הנקודה בסופו של דבר.

<אורי בן יהודה: פנו אלי לפני כשלושה שבועות מגדלי אבוקדו במדינת ישראל.

<אורי בן יהודה: הם מעריכים, ואלה רק הערכות כי אף אחד באמת לא יודע את המספרים המדויקים, גם הם בעצמם לא, שנגנבים מדי שנה כ-5,000 טון אבוקדו במדינת ישראל.

<אורי בן יהודה: חמישה מיליון קילו.

<אורי בן יהודה: המחיר של האבוקדו הגנוב היום בשוק הוא סדר גודל של שישה שקלים לקילו.

<אורי בן יהודה: כל מי שמאתנו הולך וקונה אבוקדו ב-5.5-6 שקלים לקילו, ידע שקנה אבוקדו גנוב.

רוברט אילטוב: תגיד איפה אתה קונה, כדי שנוכל לקנות שם.

רוברט אילטוב: זה מגיע ל-19 שקלים לקילו.

<אורי בן יהודה: אני יודע.

<אורי בן יהודה: אני יכול לתת לך רשימה.

<אורי בן יהודה: אני לא הולך לשם.

שלי יחימוביץ': אני יכולה לספר לך שבשוק המחיר הוא 12 שקלים לקילו.

<אורי בן יהודה: אלה שלושים מיליון שקלים.

<אורי בן יהודה: אם אני אומר שהחקלאים מגזימים ונוריד את הסכום לחצי, אלה 15 מיליון שקלים נזק, אובדן הכנסה, בשנה.

<אורי בן יהודה: חלק מהעניין, אפרופו מה שנאמר כאן, כן, זה גם ללכת למקומות האלה ולחפש אותם שם.

שלי יחימוביץ': אני מאוד רוצה להיות ממוקדת.

שלי יחימוביץ': אנחנו יכולים לעשות את הישיבה הזאת ולדבר מחדש על סוגיית הפשיעה החקלאית ומשמעויותיה.

<אורי בן יהודה: אני לא הולך לדבר על זה.

שלי יחימוביץ': חשוב לנו לצאת מכאן עם איזה שהן בקשות והנחיות לדרך המדיני, למי שצריך לפעול בעניין.

שלי יחימוביץ': אם אתה יכול ממש למקד עכשיו כשאתה משבח את מג"ב ואתה אומר שיש שיפור בעבודתם.

שלי יחימוביץ': שמענו גם על תוספת תקנים ואנחנו יודעים שכן נעשה משהו, לפחות בכיוון הזה.

שלי יחימוביץ': תאמר איפה החסרים והחסכים.

<אורי בן יהודה: שני דברים.

<אורי בן יהודה: קודם כל, אמרתי.

<אורי בן יהודה: לקחת את המסמך שכתבנו בזמנו, לממש חמישים אחוזים ממנו - נהיה במצב הרבה יותר טוב כי נגעו בדברים.

<אורי בן יהודה: דיברו על הביטוח, דיברו על חוסר שיתוף הפעולה בין גורמי האכיפה, דיברו על סגירת תיקים.

<אורי בן יהודה: אני רוצה לגעת בשלוש נקודות.

<אורי בן יהודה: לא הצלחנו עדיין – לא הצלחנו זה גם אנחנו וגם משטרת ישראל – לשבור את מחסום אובדן האמון.

שלי יחימוביץ': של החקלאים.

<אורי בן יהודה: של החקלאים.

<אורי בן יהודה: אני בזהירות אומר, באמת בזהירות, ששלושים אחוזים מהעבירות החקלאיות לא מדווחות.

<אורי בן יהודה: אני מודיע לכם שאני הממעיט בעניין הזה כשאני מדבר עם האנשים בשטח.

שלי יחימוביץ': כלומר, הנתונים שאנחנו מקבלים כאן, הם לא נכונים.

<אורי בן יהודה: הם נכונים מבחינת משטרת ישראל כי זה מה שהיא קיבלה.

שלי יחימוביץ': אבל הם לא משקפים את המצב.

<אורי בן יהודה: נכון.

<אורי בן יהודה: למה החקלאי לא מדווח?

<אורי בן יהודה: הוא לא מדווח כי הוא אומר, ראשית, שהסיכוי לתפוס את הגנב הוא נמוך, ושנית, גם אם יתפסו אותו והוא יגיע לבית משפט הוא יקבל שום דבר.

<אורי בן יהודה: אפרופו הרעיונות של ברירת קנס, הכול מופיע במסמך שדיברנו עליו.

<אורי בן יהודה: שלישית, אין לו ביטוח, אז מה הוא עכשיו יתחיל לבזבז יום עבודה.

<אורי בן יהודה: הוא לא רוצה.

<אורי בן יהודה: זה לא רק האופי של החקלאי כמו שחבר הכנסת ילין דיבר עליו.

<אורי בן יהודה: הנקודה השנייה ובה הלכנו רוורס בשנה הנוכחית.

<אורי בן יהודה: משטרת ישראל החמירה באופן משמעותי את הקריטריונים לגיוס מתנדבים.

<אורי בן יהודה: המתנדבים זה מכפיל כוח.

<אורי בן יהודה: זה נכון לכל משטרת ישראל וזה בוודאי נכון למתמידים במרחב הכפרי.

<אורי בן יהודה: על פי רמ"ח ישובים של מג"ב שהוא אחראי על העניין הזה, בשנה רגילה גויסו למתמיד כ-900 מתמידים.

<אורי בן יהודה: בשנת 2017, מתחילתה ועד עתה, 27.

<אורי בן יהודה: בסוף זה אובדן כוח שמסתובב בשטח ועושה את העבודה כנגד אותם "קטנים".

<אורי בן יהודה: הנקודה האחרונה, כי דיברת על זה בתחילת הדרך, היא השינוי הארגוני או התפיסתי שנעשה במשטרת ישראל והעברת האחריות לתחנות.

<אורי בן יהודה: האמת היא שלא התכוונתי לומר מילה אבל שריקי ידידי הרים לי להנחתה.

<אורי בן יהודה: האירוע של שלושת הטרקטורים בפארן, צריך להבין איך הוא התנהל.

<אורי בן יהודה: זיהו גניבה, דיווחו למשטרה, הגיעו מהתחנה המרחבית דימונה, אמרו להם: חבר'ה, העמיסו את הטרקטורים על הכביש ואין מה לעשות יותר.

<אורי בן יהודה: ונסעו.

<אורי בן יהודה: אותו חקלאי שגנבו לו הביא גשש בדואי, הלך על העקבות, מצא את הטרקטורים מוסלקים בשטח ואחר כך משטרת ישראל המשיכה את הטיפול.

<אורי בן יהודה: זה הסיפור.

<אורי בן יהודה: יש כאן פער ושוב, אני לא אומר את זה ממקום של כעס או טענה.

<שוקי סט: הקרדיט היה על תפיסת הגנבים.

<אורי בן יהודה: הוא לא תפס את הגנבים.

רוברט אילטוב: נכון.

רוברט אילטוב: הוא תפס את הטרקטור.

רוברט אילטוב: מעבירים עלי ביקורת שאני טענתי טענה מסוימת.

<דוד שריקי: הוא לא תפס את הגנבים.

<דוד שריקי: אנחנו תפסנו את הגנבים עם טרקטור אחר.

<דוד שריקי: אנחנו הפעלנו סיגינט כדי להגיע לגנבים.

<דוד שריקי: כלומר, הטיפול שלנו הוא לא רק בכך שמצאנו את הטרקטורים אלא אנחנו רוצים להגיע לגנבים.

<דוד שריקי: הגנבים האלה, אם לא נתפוס אותם, הם יגנבו עוד עשרים שטרקטורים.

<דוד שריקי: היתרון שלנו הוא שאנחנו תפסנו את הגנבים ועוד טרקטור אחד והגשנו כתבי אישום ומנענו גניבת עוד טרקטורים שעכשיו אתה לא יכול לספור אותם.

<דוד שריקי: אם כן, ההערה שלך היא לא במקום.

<אורי בן יהודה: הטענה היא לא נגד מה שעשיתם אחר כך.

<אורי בן יהודה: אני מדבר על העובדה שהרה-ארגון הזה שנעשה במשטרת ישראל, ב-DNA הוא תהליך קשה.

<אורי בן יהודה: יכול להיות שבסוף הוא יהיה טוב, אבל ב-DNA, מה שקורה היום.

שלי יחימוביץ': אני רוצה להיות יותר קונקרטית.

שלי יחימוביץ': חלק מהעניין היה הכפפה של מג"ב לתחנות המשטרה המקומיות.

שלי יחימוביץ': כלומר, יצירת זיקה מקומית בין מג"ב והמשטרה.

שלי יחימוביץ': זה טוב או לא טוב?

שלי יחימוביץ': שאלה נוספת היא האם אין חשש שמי שמוכפף מטעם מג"ב למשטרה יישתל לכל מיני משימות אחרות שהן לא המשימה עליה אנחנו מדברים?

<קריאה: זה מה שקורה בפועל.

<קריאה: יש מהומות בירושלים, כוח האדם מופנה לשם.

שלי יחימוביץ': לכן אני שואלת.

<אורי בן יהודה: בזהירות הראויה אני אומר שראשית, אנחנו עוד בתוך התהליך ואנחנו מזהים הרבה מאוד הבדלים בין מרחבים, מחוזות, תחנות.

<אורי בן יהודה: אני אומר לכם מתוך הכרות אישית שרמ"ח ישובים במג"ב, שזה תפקידו היום, עובד מאוד קשה בשביל להטמיע את התהליך הזה.

<אורי בן יהודה: זה מאוד לא פשוט.

<אורי בן יהודה: בחלק מהמקומות זה עובד טוב, בחלק מהמקומות זה לא עובד טוב.

<אורי בן יהודה: התופעות של מה שנקרא בשפת העם שותים את אותם מש"קים ולפעמים את המתנדבים שלנו למשימות שהן לא מרחב כפרי, זה עדיין קורה.

שלי יחימוביץ': וזה קורה לעתים קרובות.

<אורי בן יהודה: זה עדיין קורה אבל בזהירות הראויה אני אומר שזה גם חלק מתהליך שינוי שהוא מאוד לא פשוט לכולם.

<אורי בן יהודה: יכול להיות שנגיע בסוף למשהו שהוא יותר בגדר הסביר.

<אורי בן יהודה: מה שחסר, ודיברנו על זה בדיון הקודם.

<אורי בן יהודה: רמת השטח, אני מאמין שבסופו של דבר תסתדר.

<אורי בן יהודה: העיסוק היום יומי.

<אורי בן יהודה: הרמה העליונה של מה שעושים במטה מג"ב שריקי ואנשיו בפשיעה הכבדה, בסדר.

<אורי בן יהודה: מה שחסר היום מאוד זה מה שאני קורא רמת הבינים.

<אורי בן יהודה: אלה אותן יחידות מרחביות של מג"ב שהולכות ונשאבות יותר ויותר למשימות שהן לא משימות המרחב הכפרי ובקומה הזאת עדיין צריך לטפל.

שלי יחימוביץ': תודה רבה.

שלי יחימוביץ': חבר הכנסת אמיר אוחנה ביקש ממני דקה כי הוא צריך ללכת.

שלי יחימוביץ': שתי דקות גג.

שלי יחימוביץ': אחריו חבר הכנסת איל בן ראובן.

שלי יחימוביץ': אני מבקשת לקצר בדברים, לא רק ממך אלא מכל הדוברים.

אמיר אוחנה: תודה גברתי יושבת הראש.

אמיר אוחנה: אני נחשפתי לראשונה לפשיעה החקלאית כחבר כנסת באירוע שהיה בבית אלעזר, היכן שאזרח נאלץ להגן על עצמו ועל רכושו והתוצאות ידועות.

אמיר אוחנה: לאחר מכן נפגשתי גם עם אורי בן יהודה שדיבר עכשיו וגם השתתפתי בפעילות של השומר החדש והעברנו לילה שלם.

אמיר אוחנה: אחר כך היו עוד אירועים.

אמיר אוחנה: היה חפץ חיים והיו אירועים נוספים.

אמיר אוחנה: מה שנחשפתי אליו זה שככל שאתה מתרחק מהמרכז, אתה כמובן מגלה את מה שנקרא המערב הפרוע.

אמיר אוחנה: דווקא המערב רגוע אבל זה הצפון, המזרח והדרום שם פרוע.

אמיר אוחנה: אני חושב הפוך מחיים ילין.

אמיר אוחנה: לא מעניין אותי שהמשטרה עושה כל מה שהיא יכולה אם אין תוצאות.

אמיר אוחנה: מעניינות אותי התוצאות.

אמיר אוחנה: מצדי, אם תורידו את הפשיעה לאפס, אתם יכולים לשבת על חוף הים ולשתות קוקטיילים וזה בסדר גמור מבחינתי.

אמיר אוחנה: אותי מעניינות התוצאות ובתוצאות לצערי אנחנו רואים מגמה חיובית אבל לא מספיק.

אמיר אוחנה: אגב, אני חייב לומר שבקשר שלי עם החקלאים אני שומע על תפיסות, אני שומע על פעילויות.

אמיר אוחנה: אגב, התקשרתי אישית למפקדי מג"ב כדי לשבח אותם על הפעילויות ובאמת הם עושים אבל עדיין תחושת חוסר הביטחון, תחושת ההפקרות, היא תחושה שעולה מהשטח.

אמיר אוחנה: אנחנו שומעים אותה כאן בדיון הזה ובהחלט צריך לעשות משהו.

אמיר אוחנה: אני לא יודע להגיד, אין לי את היומרה להגיד שצריך לתעדף אחרת.

אמיר אוחנה: יש פח"ע, סיכול טרור, יש עבירות אלימות ורצח, יש עבירות תעבורה, ואני לא יודע להגיד שהפשיעה החקלאית ממוקמת במקום לא נכון.

אמיר אוחנה: זה תעדוף שהמערכת צריכה לעשות בעצמה אבל אנחנו יודעים להגיד שתחושת הביטחון איננה קיימת.

שלי יחימוביץ': שתי הדקות חלפו.

אמיר אוחנה: בזה אני מסיים.

אמיר אוחנה: משפט אחרון.

אמיר אוחנה: יש גם מקום לאפשר לאזרחים להגן על עצמם.

אמיר אוחנה: נכון, תפקידה של המדינה להגן, נכון, צריך לצפות מהמשטרה לעשות יותר, אבל כאשר אי אפשר לצפות לחוליית מג"ב בכל משק, ואנחנו לא מצפים לדבר הזה, כן צריך לאפשר גם לאזרחים להגן על עצמם ולגבות אותם כשהם עושים זאת.

אמיר אוחנה: אני יכול להגיד שלפחות במקרים האחרונים אני משבח את משטרת ישראל, את הפרקליטות ואת המערכת המשפטית שכך נהגה.

שלי יחימוביץ': תודה רבה.

שלי יחימוביץ': יש כאן אנשים שמחכים זמן רב לדבר.

שלי יחימוביץ': ביקשת דקה וחצי וזה עלה לשתי דקות והגענו לשלוש דקות.

שלי יחימוביץ': תודה רבה.

שלי יחימוביץ': חבר הכנסת איל בן ראובן.

איל בן ראובן: בוקר טוב.

איל בן ראובן: קודם כל, אני מברך את מג"ב על העשייה ועל השיפור בעשייה.

איל בן ראובן: זה יפה.

איל בן ראובן: אבל אני מוכרח לומר שכאשר החקלאות נמצאת היכן שהיא נמצאת, סדר העדיפות בו היא נמצאת והתוצאות בהן אנחנו רואים, ברור שגם הסיטואציה הזאת, הנושא הזה מקבל היום את העדיפות.

איל בן ראובן: המבחן בסוף הוא במבחן התוצאה ומבחן התוצאה כרגע רע.

איל בן ראובן: אני אומר לכם את זה מהבית, מהשטח.

איל בן ראובן: דובר כאן על מקרים שלא מדווחים.

איל בן ראובן: רבותיי, החברים בשטח לא מדווחים כי הם לא מאמינים במערכת שתעשה את העבודה שלה.

איל בן ראובן: פשוט לא מאמינים.

איל בן ראובן: מה שלא אמרו לכם כאן זה שיש חלק מהחקלאים שהולכים לעשות את העבודה לבד בכל מיני שיטות שאנחנו לא אוהבים.

איל בן ראובן: עושים עבודה.

איל בן ראובן: הולכים לכפר הסמוך ומחפשים ועושים כל מיני דברים.

איל בן ראובן: אין היום אמון במערכת.

איל בן ראובן: זה דבר שחייבים לטפל בו.

איל בן ראובן: אני רוצה להציע לגבי סוגיית הכפפת מג"ב לתחנות, ואני זוכר שדיברתי עם אורי לפני הרבה זמן בנושא הזה.

איל בן ראובן: מההבנה שלי הקטנה בסוגיית פיקוד אחוד, אחריות-סמכות למשימה, הנושא הזה נראה רע.

איל בן ראובן: כלומר, צריך כאן לעשות משהו מאוד מיוחד כדי שזה יעבוד בצורה רצינית.

איל בן ראובן: יש מג"ב ואנחנו יודעים מה מג"ב יודע לעשות כאשר הוא מקבל את סדר העדיפות וכאשר הוא מקבל את המשאבים.

איל בן ראובן: הוא יודע לעשות את העבודה הזאת.

איל בן ראובן: להכפיף את העניין הזה לתחנת משטרה שעוסקת במסיבות של ילדים, שעוסקת במיליון ואחד נושאים, בנשים מוכות וכולי, זה נראה לא הגיוני.

איל בן ראובן: בעיני זה נראה לא הגיוני.

איל בן ראובן: זה נראה לא סביר.

איל בן ראובן: אני מציע לבחון את הנושא הזה.

איל בן ראובן: אני חושב שבנושא האחריות והסמכות כאן, יש כאן בעיה.

איל בן ראובן: נושא הביטוח.

איל בן ראובן: זה נושא חשוב מאוד.

איל בן ראובן: אני ישבתי בקנ"ט והם מוכנים.

איל בן ראובן: הם הכינו את כל הדברים.

איל בן ראובן: הכול מוכן לביצוע, רק צריך כסף.

איל בן ראובן: רק צריך משאבים.

איל בן ראובן: הכול סגור.

איל בן ראובן: כולם רוצים, כולם אומרים שזה חשוב, זה ברור לכולם.

שלי יחימוביץ': אגב, זה לא מדויק.

שלי יחימוביץ': לא שמעתי שום אמירות על חשיבות העניין ממשרדי הממשלה ומהשרים.

שלי יחימוביץ': אני רואה התעלמות די גורפת.

איל בן ראובן: אולי לא הייתי ברור.

שלי יחימוביץ': אפילו אין הצהרה עקרונית אידיאולוגית על חשיבות העניין.

איל בן ראובן: כשאני אמרתי כולם, אני מדבר קודם כל על החקלאים ואני מדבר על קנ"ט.

איל בן ראובן: את יודעת מה?

איל בן ראובן: גם שר החקלאות במקרה הזה שאני לפחות ישבתי אתו לפני שלושה ימים והוא מדבר על זה כדבר מאוד מאוד חשוב.

איל בן ראובן: הדבר הזה כרגע תקוע.

איל בן ראובן: הוא גם אמר את זה כי שר האוצר אמר לא.

איל בן ראובן: לכן מכאן צריכה לצאת קריאה לשר האוצר ולממשלת ישראל.

איל בן ראובן: כאן אני אומר מילה על משאבים בכלל בעניין הזה.

איל בן ראובן: הדבר הזה צריך להיות תחת – ונאמר כאן – החלטת ממשלה מתוקצבת לכל הנושא הזה.

איל בן ראובן: זה כנראה כמה עשרות מיליוני שקלים שצריך להגדיר אותם כעדיפות עליונה כי אחרת זה לא ייפתר.

איל בן ראובן: אנחנו עוסקים כאן בחתיכות, אנחנו לא עוסקים כאן בעניין שלם שצריך לתת לו מענה עם אחריות בעניין הזה.

איל בן ראובן: הדבר הנוסף, כמעט אחרון.

איל בן ראובן: תראו, אנחנו רוצים תוצאות.

איל בן ראובן: החקלאים רוצים תוצאות.

איל בן ראובן: הסיפור של השומר החדש ושל המתמיד הוא עניין מאוד מאוד מרכזי כי המשטרה, כמה שלא נדבר כאן וכמה שלא יציגו, תמיד המשטרה תהיה בבעיית משאבים.

איל בן ראובן: תמיד היא תהיה בבעיית משאבים וחוסר.

איל בן ראובן: המערכת תמיד תהיה בבעיית משאבים.

איל בן ראובן: לכן, כאשר היום יש גוף כמו השומר החדש - - -

שלי יחימוביץ': כן, אבל מצד שני מקצים תקציבים לאותו גוף.

שלי יחימוביץ': יש בעיית משאבים לגורמי המדינה שאמונים על האכיפה ומצד שני מפנים משאבים לגופים שלא קשורים בכלל לאכיפת החוק.

שלי יחימוביץ': לכן זה דבר שמזין את עצמו וזה דבר מאוד מאוד חמור.

איל בן ראובן: יש היום גופים שבאים אליהם אנשים טובים מאוד עם יכולת שצריך לתת להם את היכולת לפעול.

איל בן ראובן: המשטרה ומג"ב, כמובן שיש להם אחריות על ההפעלה הנכונה שלהם, על ההכשרה שלהם, אבל הם צריכים לתת להם את האחריות, את הסמכות לעשות משהו כי אחרת הם באים לשטח והם מסתכלים, אומרים לא בסדר, במקרה הטוב עושים עוד קצת ובזה נגמר הסיפור.

איל בן ראובן: בסוף בסוף יש היום יכולת.

איל בן ראובן: במדינת ישראל – אגב, בעוד נושאים – יש המון מתנדבים שזה דבר מאוד מאוד נכון ויפה אלא שצריך לדעת להשתמש בהם ולחזק אותם.

איל בן ראובן: אני חושב שאנחנו כוועדה, אני מציע לעצמנו, לאור זה ששאלתי קודם את השאלה על ההפעלה וכולי, לעשות סיור בשטח.

איל בן ראובן: אנחנו כוועדה.

שלי יחימוביץ': הצעתך מתקבלת.

איל בן ראובן: לבוא ולראות את הדברים בשטח.

שלי יחימוביץ': אתה רואה באיזו מהירות אני מקבלת את ההצעה שלך?

איל בן ראובן: יופי.

איל בן ראובן: לראות ושיציגו לנו את הדברים כדי שנתרשם.

שלי יחימוביץ': אני החלטתי לפני, אבל אני מוכנה לאמץ את זה כהצעתו של חבר הכנסת איל בן ראובן.

איל בן ראובן: בשורה התחתונה, עדיפות עליונה לנושא שצריך למגר אותו ולאחר מכן לשמור על התוצאה אבל כדי למגר אותו צריך לתת עכשיו מכה בעניין הזה.

שלי יחימוביץ': תודה.

<דוד שריקי: גברתי, אם אפשר לומר לגבי המתנדבים.

<דוד שריקי: המשטרה מיסדה את הנושא של השומר החדש והשומר החדש עובד במסגרת המשטרה כאשר כל האנשים שלו מגויסים כמתנדבים והם מקבלים את כלל האמצעים של משטרת ישראל, ממדים, רכבים, קשר וכולי.

שלי יחימוביץ': הם במדים?

<דוד שריקי: חלקם במדים.

שלי יחימוביץ': מתנדבים במדים?

<דוד שריקי: כן.

<דוד שריקי: חלקם.

שלי יחימוביץ': עם סמכויות של שוטר?

<דוד שריקי: לא.

<דוד שריקי: סמכויות של מתנדבים שהם יותר ממתנדבים רגילים.

<דוד שריקי: הקלו את גיוס המתנדבים למג"ב.

<דוד שריקי: עשו הקלות רק על מנת להגדיל את הגיוס.

שלי יחימוביץ': אני כן רוצה להעיר משהו על הדבר הזה.

שלי יחימוביץ': התנדבות היא דבר מבורך ונאצל.

שלי יחימוביץ': במדינת ישראל סוגיית ההתנדבות היא מאוד מאוד דומיננטית.

שלי יחימוביץ': אנשים מתנדבים באלף ואחד מקומות ואנחנו מברכים ואוהבים את התופעה הזאת.

שלי יחימוביץ': כאן אנחנו שומעים על הסטת משאבים לכיוון ארגוני מתנדבים.

שלי יחימוביץ': יושב כאן שר החקלאות ואומר שחסרים לו 16 מיליון שקלים, סכום זעיר, להסדרת סוגיית הביטוחים, ומצד שני אנחנו מזרימים כספים לארגוני התנדבות.

שלי יחימוביץ': יש כאן משהו שהוא לא נכון והוא לקוי מיסודו.

שלי יחימוביץ': ברגע שמסיטים משאבים לכיוון ארגוני מתנדבים, הם באים כבר בכובעם של רשויות שלטון החוק והאיזון הזה בין ההתנדבות שהיא וולנטרית לכל דבר לבין תפקיד המדינה מופר.

שלי יחימוביץ': זאת ההערה היחידה שלי.

שלי יחימוביץ': אני לא מתכוונת חלילה להטיל דופי באיזשהו ארגון מתנדבים אלא לסוגיית הסטת המשאבים.

שלי יחימוביץ': 16 מיליון שקלים, הוא לא מצליח להשיג מהאוצר.

שלי יחימוביץ': זאת בדיחה.

שלי יחימוביץ': 16 מיליון שקלים להסדרת סוגיית הביטוחים.

שלי יחימוביץ': מי מאגף התקציבים?

<עמיחי דוד: אני.

<עמיחי דוד: נמצאת אתי גם תמר לוי מאגף התקציבים שהיא רפרנטית חקלאות.

<עמיחי דוד: נמצא כאן גם נציג אגף שוק ההון.

שלי יחימוביץ': תן לנו תשובה קונקרטית.

שלי יחימוביץ': אתה בטח לא הכתובת להאשים אותה או לתבוע ממנה אחריות.

שלי יחימוביץ': אתה הרפרנט.

שלי יחימוביץ': אני רוצה ברמת המידע לדעת כמה הסוגיה הזאת מתוקצבת היום.

<עמיחי דוד: אני מטפל בתחום של ביטחון הפנים.

<עמיחי דוד: בתחום של ביטחון הפנים, כל הדרישות של המשטרה נענו במסגרת התקציב של 2017-2018 ובמסגרת סדרי העדיפויות שלה.

שלי יחימוביץ': כל הדרישות של?

<עמיחי דוד: של משטרת ישראל.

שלי יחימוביץ': על איזה סכומים אנחנו מדברים?

<עמיחי דוד: משטרת ישראל לא העלתה מולנו דרישות בנושא של פשיעה חקלאית.

<עמיחי דוד: היא תעדפה את זה בתוך המשאבים שלה.

שלי יחימוביץ': כלומר, אין בקשה ספציפית ב-2017-2018 לאיזושהי תוספת תקציבית לטובת מג"ב או לטובת התמודדות עם הפשיעה החקלאית?

<עמיחי דוד: לא הועלתה בקשה.

<עמיחי דוד: לא.

שלי יחימוביץ': זה נכון?

<דוד שריקי: אנחנו מקבלים את התקציבים במסגרת סל המשטרה.

שלי יחימוביץ': כלומר, לא הייתה בקשה לתקציב תוספתי לטובת הדבר הזה?

<עמיחי דוד: המשטרה מקבלת בסיכום התקציבי איזשהו סכום ובהתאם לסדרי העדיפויות שלה היא קובעת.

שלי יחימוביץ': מה שאמרת עכשיו, זאת אמת קוסמית.

שלי יחימוביץ': אנחנו יודעים אותה.

שלי יחימוביץ': אני שואלת נוכח חשיבות הבעיה.

שלי יחימוביץ': אני הייתי חברה שנים ארוכות בוועדת חוץ וביטחון.

שלי יחימוביץ': כאשר למערכת הביטחון יש בעיה, אתגר שצץ או סוגיה שהיא מזהה כמתועדפת, היא יודעת לבוא לוועדה המשותפת לתקציב הביטחון ולבקש תקציב תוספתי לטובת המטרה הזאת.

שלי יחימוביץ': כאן אתה אומר לא הייתה בקשה כזאת והכול במסגרת סדרי העדיפויות של המשרד לביטחון פנים.

<עמיחי דוד: כן.

<עמיחי דוד: נכון.

שלי יחימוביץ': נשמע שזה לא ממש חשוב למשרד ולמשטרה אם לא קמה זעקה גדולה.

<קריאה: לגבי האם היקצו או ביקשו ולמה לא ביקשו, נותנים את התשובה ולא הערכה.

<דוד שריקי: אני יכול להגיד שכל איוש התקנים, הכול התקבל.

<דוד שריקי: כל הנושא של הסיגינט שזה אמצעים, שאלה עלויות של מיליוני שקלים, התקבל.

<דוד שריקי: אני לא יודע להגיד עכשיו אם הייתה בקשה נפרדת.

שלי יחימוביץ': כלומר, הצרכים שלכם מולאו במאה אחוזים.

<קריאה: רוב התקנים שלכם זה משחק פנימי בתוך תקני מג"ב.

<דוד שריקי: תקני מג"ב, אבל קיבלו תקנים גם מאג"ת ומשטרת ישראל.

<דוד שריקי: אני לא יודע איך אג"ת מקצה תקציבים.

<דוד שריקי: אג"ת, משטרת ישראל, תקצב אותנו.

שלי יחימוביץ': אתה מדבר על 2017-2018.

<דוד שריקי: נכון.

אבשלום וילן: המשרדים כמו אגף תקציבים ומשרד החקלאות שאחראי על הביטוח יחד עם החשב הכללי, מסרבים לתת אגורה.

שלי יחימוביץ': חבר הכנסת אילטוב, אתה רוצה לומר דבר מה?

רוברט אילטוב: לא.

שלי יחימוביץ': אבשלום וילן, חבר הכנסת לשעבר ומזכ"ל התאחדות חקלאי ישראל.

שלי יחימוביץ': אתה יכול להתייחס לנושא הביטוח?

אבשלום וילן: הדברים האלה מזכירים לי את מזג האוויר.

אבשלום וילן: כולם מדברים אבל לא עושים כלום.

שלי יחימוביץ': אתה לא מבקש ממני לא לכנס דיונים בנושא הזה בוועדה לביקורת המדינה.

אבשלום וילן: לא.

אבשלום וילן: אני אומר את זה בצער.

אבשלום וילן: אני חושב שבניגוד למזג האוויר, אפשר לעשות כאן דברים אבל זה ריטואל שחוזר על עצמו.

אבשלום וילן: הביטוח.

אבשלום וילן: היום המצב הוא שנושאים נחשבים בחקלאות למבוטחים יותר בגלל בעיית הפשיעה האין סופית.

אבשלום וילן: קרן נזקי טבע היא גוף שנתמך על ידי הממשלה בסכום של בערך חמישים-שישים מיליון שקלים בשנה, מוכנה לבטח.

אבשלום וילן: אגב, בכל מדינות העולם, רק שתדעי, ארצות הברית למשל תומכת בביטוח חקלאי על צורותיו בשבעים אחוזים.

אבשלום וילן: אצלנו זה שליש.

אבשלום וילן: 35 אחוזים.

שלי יחימוביץ': אין חברת ביטוח שפויה שתסכים לבטח חקלאים.

שלי יחימוביץ': בואו נקרא לילד בשמו.

אבשלום וילן: המדינה, בתמיכה הישירה שלה, אנחנו מדברים מבוקר עד ערב גם על זה, זה בדיוק המקום לעשות את זה.

אבשלום וילן: לאחר מה שקרה בראש פינה ומה שקרה ביסוד המעלה ומה שקורה כל הזמן, זה מסוג הביטוחים שיכול לפתור את הסוגיה.

אבשלום וילן: אבל אומר כאן שר החקלאות שהוא מנסה ולא יכול.

אבשלום וילן: נער הייתי וגם זקנתי וראיתי מתי רוצים, מתי עושים קולות של כאילו רוצים, מתי אני פתאום לא יכול.

אבשלום וילן: אנחנו רואים את הכול.

שלי יחימוביץ': גם ננקב מספר.

שלי יחימוביץ': כדי להכליל בקרן נזקי טבע את העניין של גניבות חקלאיות, צריך 16 מיליון שקלים.

שלי יחימוביץ': זה הכול.

אבשלום וילן: הדבר הראשון הוא ביטוח.

אבשלום וילן: הדבר השני הוא שבסופו של יום, כדי להתמודד עם התופעה, זה ליצור הרתעה.

אבשלום וילן: הבעיה היא שאין הרתעה.

אבשלום וילן: כל השרשרת לא עובדת.

אבשלום וילן: אבל כאשר לפעמים יש אירועים בירושלים שנמשכים חודש ויותר ומוציאים את כל פלוגות מג"ב לתגבר את המערכת, השטח פרוץ, הגנבים יודעים שאפשר להגיע ובעצם אין התמודדות מערכתית.

אבשלום וילן: כל הפעילויות שעושים, מג"ב באמת היה מקבל את האחריות ולא היו נוגעים בו, התוצאות היו אחרות.

אבשלום וילן: איך אני יודע?

אבשלום וילן: כבר ראינו מקרים של גניבות בקר בזמנו ומג"ב התלבש עליהן בצורה סיסטמתית והביא יופי של תוצאות.

אבשלום וילן: כל הבעיה היא לקבל החלטה עקרונית שמג"ב שם, באזור הכפרי, ולא מוציאים אותו, הוא מקבל יעדים והתוצאות יהיו בהתאם.

שלי יחימוביץ': תודה.

שלי יחימוביץ': חבר הכנסת אילטוב.

רוברט אילטוב: אני אהיה קצר.

רוברט אילטוב: לדעתי אנחנו חייבים להחזיר את האמון של החקלאים במערכת.

רוברט אילטוב: זה דבר חשוב ביותר מכיוון שאנחנו גם נראה את התמונה המלאה או יותר מלאה במידה ויחזור אמון הציבור החקלאי במערכת.

רוברט אילטוב: אין ספק שאנחנו נדע גם לטפל באופן יעיל יותר והציבור יהיה יותר פעיל.

רוברט אילטוב: נושא הביטוח.

רוברט אילטוב: אם אני לא טועה, שר האוצר בזמנו גם קידם חקיקה בסוגיות האלה עת היה חבר כנסת והוא אמור באופן תיאורטי לתמוך בתוספת תקציב לסוגיה הזאת.

רוברט אילטוב: אני לא מבין למה האוצר עדיין לא נתן את המשאבים כי שר האוצר באופן אישי כן היה בעד.

שלי יחימוביץ': זה מצריך תיקון חקיקה?

רוברט אילטוב: בזמנו, אם אני לא טועה, אני לא זוכר בדיוק את החקיקה שלו, אבל אני זוכר שהוא קידם נושאים שקשורים לתקצוב סוגיות הביטוח.

רוברט אילטוב: אם אני לא טועה.

רוברט אילטוב: צריך להזכיר שהחקלאות היא לא רק עגבניות ואבוקדו אלא לחקלאות בישראל יש סוגיות חשובות אסטרטגיות בתחום ההתיישבות ודברים שקשורים לקיומה של מדינת ישראל, ולא רק קשורים בגידול זה או אחר.

רוברט אילטוב: הסוגיה השלישית היא החמרת ענישה.

רוברט אילטוב: אני חושב שלא יהיה מנוס ונצטרך להחמיר בענישה בצורה מאוד אגרסיבית כדי למנוע ולהרתיע את העבריינים להגיע ולגנוב גם ציוד וגם מה שקשור לחקלאות.

שלי יחימוביץ': תודה רבה.

שלי יחימוביץ': אנחנו חוזרים לאוצר.

<תמר לוי בונר: רפרנטית חקלאות, אגף התקציבים.

<תמר לוי בונר: כפי שציין חבר הכנסת לשעבר וילן, משרד האוצר מאמין בתמיכות ישירות ולכן בעשור האחרון היה גידול של עשרות מיליוני שקלים בביטוח ואנחנו עומדים על מאתיים מיליון שקלים, סכום שאפשר היה רק לחלום עליו לפני עשור.

<תמר לוי בונר: רק עכשיו נביא לאישור ועדת הכספים עוד תוספת של עשרה מיליון שקלים לביטוחים החקלאיים בכלל.

שלי יחימוביץ': שזה כולל בתוכו את הגניבות החקלאיות?

<תמר לוי בונר: טרם.

שלי יחימוביץ': בואי נתמקד בזה.

שלי יחימוביץ': אנחנו לא דנים כאן על פיצויים בגין נזקי טבע וכן הלאה.

שלי יחימוביץ': אנחנו דנים ספציפית בסוגיית הגניבות החקלאיות.

<תמר לוי בונר: בשונה מנזקי טבע ובשונה מאסונות טבע, פשיעה חקלאית איננה כורח המציאות וכפי שניתן לראות החברות הפרטיות במשק אינן מוכנות לבטח את המקרים הללו ויש לכך סיבה.

<תמר לוי בונר: לכן כאשר הוצגו בפנינו המספרים ונכחנו במספר פגישות, ביקשנו שוב ושוב לכנס את כל הגורמים ולייצר מעטפת.

<תמר לוי בונר: הביטוח החקלאי לא ימנע את הפשיעה החקלאית אלא נהפוך הוא.

<תמר לוי בונר: יכול להיות שהוא אפילו ייתן איזשהו פלסטר ויעכב את הפתרון המשמעותי.

שלי יחימוביץ': למה?

שלי יחימוביץ': באיזו צורה ביטוח מעכב את הפתרון?

שלי יחימוביץ': חקלאי ששדדו לו את כל יבולו, באיזה צורה זה יעכב איזשהו טיפול?

שלי יחימוביץ': העובדה שהוא יפוצה בגין ההפסד הכבד הזה, באיזה אופן זה ימנע ממג"ב לבצע את תפקידו כהלכה?

<תמר לוי בונר: הכוונה היא שזה פלסטר.

שלי יחימוביץ': איפה הפלסטר?

שלי יחימוביץ': זה פיצוי שאדם זכאי לו בדרך הטבע ומי שכרגע מוחרג מהנורמה, אלה הם החקלאים.

<תמר לוי בונר: הביטוח שאת מדברת עליו, המטרה היא שהוא לא יהיה פתרון קבע אלא שהוא יהיה פתרון זמני כדי לאפשר למערכת אכיפת החוק להתמודד עם בעיית הפשיעה החקלאית, כדי שהשוק הפרטי יחזור לבטח כפי שהיה עד היום.

<תמר לוי בונר: אפשר לסבסד, אפשר לשוחח על זה, אבל - - -

שלי יחימוביץ': שוב, זאת לא את מתווה את המדיניות הזאת אבל הדברים שלכם מזעזעים.

שלי יחימוביץ': באמת.

שלי יחימוביץ': זה פשוט להפקיר ציבור שלם לנפשו.

<תמר לוי בונר: ממש לא.

שלי יחימוביץ': לסרב לתת להם את הדבר הבסיסי שכל אדם בגין כל פגיעה שהיא, בין אם היא בריאותית, בין אם היא נזקי רכוש, זכאי לו או מתוקף הביטוח הפרטי - - -

<תמר לוי בונר: לא דיברתי על סירוב.

רוברט אילטוב: חברות הביטוח מבטחות רק משהו שלא ייגנב.

<תמר לוי בונר: לא דיברתי על סירוב.

שלי יחימוביץ': או לחילופין, זאת גם התנערות של אחריות המדינה.

שלי יחימוביץ': הרי במקום שבו הסקטור הפרטי לא נכנס, המדינה צריכה לקחת אחריות.

<תמר לוי בונר: אני חוששת שדבריי לא הובנו כהלכה.

שלי יחימוביץ': כאן את אומרת שעד שיבוא שלום כלל עולמי - - -

<תמר לוי בונר: ממש לא.

שלי יחימוביץ': ולא יהיה מעבר של בין אם אלה פלסטינים ובין אם זאת גניבה בידי אזרחים ישראלים, כשישרור שלום כולל במזרח התיכון ולא יישא גוי אל גוי חרב ולא יהיו יותר גניבות בעולם – אז אתם תידרשו לתת תשובה.

<תמר לוי בונר: ממש לא.

<תמר לוי בונר: כנראה שדבריי לא הובנו כהלכה ואני אחדד.

<תמר לוי בונר: המשפט הראשון שאמרתי היה שאין כאן סירוב.

<תמר לוי בונר: כל מה שביקשנו ממשרד החקלאות מספר פעמים זה שנעשה זאת בשיתוף פעולה.

<תמר לוי בונר: כלומר, שנציג חבילה כוללת גם שמדברת על אכיפה וגם שמדברת על ביטוח.

<תמר לוי בונר: לא לפרק למספר חלקים כיוון שהביטוח הוא מבחינתנו חלק תומך.

שלי יחימוביץ': אני לא מקבלת את זה.

שלי יחימוביץ': אני חסידה של תיאום בין משרדי ממשלה.

שלי יחימוביץ': אגב, הייתה ישיבה כזאת?

<תמר לוי בונר: טרם.

<תמר לוי בונר: ביקשנו.

שלי יחימוביץ': ראשית, לא הייתה ישיבה מלכתחילה.

שלי יחימוביץ': שנית, אין קשר.

שלי יחימוביץ': במקרה הזה באופן ספציפי אין שום תכלול בין עבודת המשטרה או כוחות הביטחון לבין סוגיית הפיצוי.

שלי יחימוביץ': מדובר בשני דברים נפרדים.

שלי יחימוביץ': מדובר בפיצוי לפרט שניזוק ומדובר על פעילות המדינה למנוע את העבריינות הזאת.

<תמר לוי בונר: את מדברת על 16 מיליון שקלים והמספר שחבר הכנסת לשעבר וילן ואני לפחות מכירים הוא מספר שמדבר על בין שישים למאה מיליון שקלים.

<תמר לוי בונר: היום הביטוחים הם מאתיים מיליון.

שלי יחימוביץ': כלומר, זאת לא סוגיה אידיאולוגית אלא סוגיה של כסף.

<תמר לוי בונר: לא.

<תמר לוי בונר: כיוון שאלה סכומים מאוד משמעותיים, אנחנו רוצים לדעת שאנחנו עושים את זה באופן משמעותי ולא כפלסטר אלא כתכנית כוללת.

שלי יחימוביץ': הבנתי.

שלי יחימוביץ': אני לא רוצה לשמוע על הפלסטר.

שלי יחימוביץ': זה פשוט נורא נורא מקומם.

שלי יחימוביץ': גנבו לי את האופניים וקיבלתי פיצוי על זה.

שלי יחימוביץ': מה זה, פלסטר?

שלי יחימוביץ': עד שתיפתר בעיית גניבת האופניים במדינה, אני לא אקבל פיצוי בגין האופניים שלי שנגנבו?

שלי יחימוביץ': יש כאן משהו שהוא כל כך לא הגיוני וכל כך מקומם.

רוברט אילטוב: היושבת ראש, אני רוצה לענות לשאלתך לגבי הצעת החוק של משה כחלון מ-2007.

רוברט אילטוב: זה היה חוק פיצוי נפגעי טבע ואסונות שכלל גם את זה.

שלי יחימוביץ': יש לי רעיון.

שלי יחימוביץ': בוא אתה ואני ניקח את החוק של שר האוצר כלשונו ונגיש אותו בשמנו.

רוברט אילטוב: אני מסכים.

שלי יחימוביץ': פשוט נבקש ממנו לקיים את החוק שלו עצמו.

רוברט אילטוב: הוא צריך להיות עקבי.

שלי יחימוביץ': בסדר.

שלי יחימוביץ': את זה סיכמנו.

שלי יחימוביץ': אני מתנצלת בפני מי שלא נספיק לשמוע אותו.

שלי יחימוביץ': אני מבטיחה לקיים דיונים נוספים בעניין הזה.

שלי יחימוביץ': מנכ"ל איגוד מגדלי הבקר, עמרי שרון.

עמרי שרון: בוקר טוב.

עמרי שרון: אנחנו ארגון מגדלי הבקר לבשר, בגלל אופי הגידול שלנו, נמצאים בחוץ.

עמרי שרון: אנחנו עומדים בעצם בחזית הגניבות כל הזמן.

עמרי שרון: הדבר הכי גניב בשטח זה עגל.

עמרי שרון: עוברים, לוקחים.

עמרי שרון: הדרכים לצמצם את זה, שוב, חלק מזה כמובן זה חיזוק המשטרה שזה דבר חשוב.

שלי יחימוביץ': רצית קודם להתייחס לסוגיית מאגר ה-DNA.

שלי יחימוביץ': אם תוכל גם להתייחס לזה.

עמרי שרון: אין בעיה.

שלי יחימוביץ': הבנו כאן שלא נעשה כלום בעניין הזה.

עמרי שרון: לא, לא בדיוק.

עמרי שרון: אני אגע גם בזה.

עמרי שרון: בנושאים שצריך לטפל זה הנושא של חיזוק המשטרה כי הם עובדים.

עמרי שרון: יש עכשיו את הבעיה של ההכפפה של הסיור הכפרי ומג"ב לתחנות העירוניות כאשר התחנה מפנה אליך במקרה של בעיה, לא תמיד רכב שיכול להגיע בכלל לשטח, לא תמיד אנשים שמבינים את המודל של הבעיה.

עמרי שרון: זה כמו שבעבירות תנועה צריך אנשים שמבינים בתנועה, בעבירות חקלאיות צריך אנשים שמבינים בחקלאות.

עמרי שרון: צריך להבין מה זה עגל, מה זה שטח, איפה השטח וכולי.

עמרי שרון: מגיעים שני שוטרים לשטח מרעה, הפולש אומר שהשטח שלו.

עמרי שרון: הוא אמר השטח שלו – חזרו לתחנה ולא עשו שום דבר.

עמרי שרון: זאת הפלישה לא ה-11 אלא ה-111 שעושים שם.

עמרי שרון: צריך להבין כאן במה מדובר.

עמרי שרון: הנטייה להאשים את המשטרה היא לא נכונה.

עמרי שרון: צריך להתייחס לזה כאל מכלול כי בסוף כאשר המשטרה עובדת – והמשטרה עובדת ותופסת - בסוף הפרקליטות צריכה להגיש את זה בחומרה הכי גבוהה שאפשר, את העבירות, וצריך להגיש את זה באופן הכי חמור וצריך להגדיל ולחזק את סוג העבירות עצמן.

עמרי שרון: זה מגיע לבתי המשפט שתמיד יש כאן את ההתרשמות האישית.

עמרי שרון: מגיע עבריין שנראה קטן וחלש, מגיע הבוקר שנראה גדול וחזק, ויש מצב שהעבריין יצא הביתה לפני שהבוקר יגמור את ענייניו בבית המשפט ויחזור לעדר שלו.

עמרי שרון: צריך כאן להתייחס ולהבין שמדובר במכת מדינה.

עמרי שרון: מדובר במספרים גדולים מאוד ומדובר בבעיה.

עמרי שרון: גניבת בעל חיים זה לא רק בעל החיים אלא זה מטען גנטי, זאת עבודה של שנים, זה טיפוח, זאת שורה שלמה של דברים שמסביב לבעל החיים.

עמרי שרון: לגבי הנושא של הוועדה ל-DNA.

עמרי שרון: התקיימה בראשות ראש השירותים הווטרינריים הקודם ועדה בין-משרדית לדון בנושא ה-DNA.

עמרי שרון: ה-DNA הוא חשוב לנושא של גניבות מצד אחד ולנושא של פלישות מצד שני.

עמרי שרון: עולה פרה על הכביש ונכנס בה רכב, הדבר הראשון שנגנב מבעל החיים הזה, אלה האוזניים כי בלי אוזניים לא יודעים מי הוא.

עמרי שרון: אז בעצם אין אחריות.

עמרי שרון: יש עוד שורה שלמה של דברים מבריאות הציבור, בטיחות הציבור על הכבישים ושורה שלמה של נושאים.

עמרי שרון: הוועדה החליטה ללכת – אלה המסקנות – על תכנית פיילוט שתכלול כ-15 משקים.

עמרי שרון: עכשיו הדיון הוא מהיכן יבוא לכך התקצוב ומי יעשה את זה.

עמרי שרון: המטרה הייתה, כמו שאני הבנתי, שארגון מגדלי הבקר לבשר, הארגון שלנו, יוביל את זה.

עמרי שרון: בדיקות DNA הן חד חד-ערכיות ואי אפשר להתבלבל כאן.

עמרי שרון: אנחנו עושים את זה.

שלי יחימוביץ': למרות ששמענו כאן שזה לא מדויק, אין דבר יותר מדויק מבדיקות DNA.

<קריאה: המומחים אמרו שבגלל שיש להם פר הרבעה ויש עגלים מכמה אימהות, ה-DNA לא חד משמעי.

<קריאה: אנחנו עושים את זה בשביל הזיהוי להחזרה ואז זה לא זיהוי אלא זה זיהוי של ארבעים אחוזים, חמישים אחוזים.

<קריאה: לכן הייתה בעיה עם זה.

<קריאה: זה לא זיהוי כמו אצל בני אדם שזה אחד למיליארד או אחד למיליון.

עמרי שרון: אני מצטער.

שלי יחימוביץ': אין לנו את הכלים המקצועיים לקיים את הדיון על איכות בדיקת ה-DNA בבקר.

עמרי שרון: הוודאות היא חד חד-ערכית כי אתה יודע מי האימא ואתה יודע מי האבא.

עמרי שרון: ברגע שיש לך גם ספר עזר ממוחשב, אתה יודע בדיוק כל דבר וגם אם אתה מוצא נתח בשר באטליז בכפר סבא, אתה יכול לדעת מי ההורים שלו ומאיפה הוא הגיע.

עמרי שרון: אין עם זה בעיה.

עמרי שרון: זה דבר שהוא יכול וניתן לעשות אותו.

שלי יחימוביץ': זה היה יותר מדי פלסטי כרגע.

עמרי שרון: אני מתנצל.

עמרי שרון: בפני כל הצמחונים, אבל אם רוצים לדעת, אלה העובדות.

עמרי שרון: אני רוצה לגעת בנושא של הפעילות ההתנדבותית ובזה אני מסיים.

עמרי שרון: אני חושב שהתנדבות זה דבר מבורך.

עמרי שרון: אני חושב שמתנדבים שמוכנים לבוא ולתת, זה אחד הדברים הכי חשובים והכי טובים שיכולים לקרות.

עמרי שרון: אני לא חושב שהמדינה יכולה להפקיר נושא של אכיפת חוק בידי ידיים שהם לא ידיים שלה.

עמרי שרון: המדינה יכולה להפקיר, אבל זה לא טוב, חינוך, בריאות, רווחה ועושים את זה.

עמרי שרון: אני לא בעד העניין הזה אבל כשעושים את זה בנושא של אכיפת חוק, זה הופך את זה לאכיפה בררנית שהיא בעיה מאוד קשה מצד אחד וזה כפסע בין זה לבין אנרכיה ולהפיכה למליציות כי בסוף המליציות של מושבי הדרום יגנו על עצמן והמליציות של קיבוצי שער הנגב יגנו על עצמן וזה דבר שהוא כפסע בין זה לבין אנרכיה ואסור שדבר כזה יקרה.

שלי יחימוביץ': אני מסכימה אתך.

עמרי שרון: קשה לי.

שלי יחימוביץ': אני יודעת שקשה לך אבל אני מסכימה אתך.

שלי יחימוביץ': לא נותר לנו הרבה זמן.

שלי יחימוביץ': אני מודיעה שאנחנו נקיים על הנושא הזה דיון נוסף.

שלי יחימוביץ': אני באמת מרגישה שמג"ב, המשטרה, באמת עושים כמיטב יכולתם בתנאים הנוכחיים לשפר את התפקוד אבל באמת יש תחושה עזה ביותר של היעדר תעדוף של הסוגיה הזאת ואפילו אפטיה מופגנת של גורמי הממשלה ומשרדי הממשלה שהיא לא מובנת.

שלי יחימוביץ': באמת לא מובנת.

שלי יחימוביץ': אנחנו נתבע מהם תשובות ונקיים דיון נוסף.

שלי יחימוביץ': גם נעלה את דרג הנשאלים.

שלי יחימוביץ': נשאר לנו מעט מאוד זמן ולכן אני מבקשת מהדוברים הבאים לקצר בדברים.

שלי יחימוביץ': יש לנו רשימה ארוכה ולא נספיק לשמוע את כולם.

שלי יחימוביץ': גיורא, נאמר כאן שאין הבדל בין גניבה חקלאית גדולה לבין גניבה חקלאית קטנה אבל אי אפשר להתעלם מהעובדה שמדובר בשוד המוני בסדר גודל חסר תקדים.

שלי יחימוביץ': לספור את מספר האירועים זה מאוד יפה אבל יש אירועים שהם מגה אירועים כמו שיש מגה פיגועים וכאן זה מגע פיגוע לכל דבר, מה שקרה בשקף.

שלי יחימוביץ': כיוון ששמענו כאן שחקלאים לא אוהבים לבוא לדבר על זה, אנחנו נשמח לשמוע ממך וגם מה קרה מאז.

<גיורא דהן: האמת היא שבאמת זה משהו שהוא מזעזע ולא רק בגלל הסיבה שגנבו תוצרת חקלאית אלא יותר מזעזע זה שהחבר'ה הצעירים האלה בני העשרים פלוס שהפעילו את מערכת הגניבה הזאת, השתמשו בילדים בני שמונה, עשר, 12, בגיל של הנכדים שלי.

<גיורא דהן: אני ראיתי את זה ובא לי לבכות.

<גיורא דהן: בעצם ארבעים ילדים מתוך כל המערכת הזאת, זה משהו שהיה ברור להם שאם יקרה משהו ואם הם ייתפסו, אחרי עשר דקות כל הילדים האלה חוזרים הביתה לכפר ולא קרה כלום.

<גיורא דהן: זה דבר שהוא חמור בפני עצמו.

שלי יחימוביץ': מה קרה בשקף מאז האירוע?

שלי יחימוביץ': איזה סיוע קיבלתם?

שלי יחימוביץ': מה התרחש גם ביחס אליכם ספציפית וגם אם אתם מרגישים קצת יותר תשומת לב?

<גיורא דהן: קודם כל, בגדול לא קרה כלום.

<גיורא דהן: אילו לא היו כמה כתבים נודניקים שממשיכים לשבת על הווריד בתקשורת, המעברים של המים היו נשארים פתוחים עד היום, שזה מחדל בפני עצמו.

<גיורא דהן: למזלנו הם נסגרו.

<גיורא דהן: אני מסתכל על האירוע הזה שלמרות שספגתי בו פגיעה קשה, אני לא מסתכל על הכיוון של כמה עגבניות גנבו לי וכמה עשרות אלפי שקלים שקיבלתי כנזק.

<גיורא דהן: באינתיפאדה הראשונה בשנת 1988 התחיל בדיוק אותו הדבר כפי שאנחנו מתחילים להרגיש עכשיו.

<גיורא דהן: זה התחיל מגניבות קטנות, מנזקים קטנים, לי באופן אישי כרתו שלושה דונם כרם בשנת 1988 ותפסו לי חבל על הצוואר בכרם בין שורה לשורה אבל זה הגיע בשנת 1988 בסוף לרצח של חבר מהישוב.

שלי יחימוביץ': זאת אומרת, אתה אומר שאי אפשר להפריד את הסוגיה החקלאית מהסוגיה הביטחונית.

<גיורא דהן: בפירוש.

<גיורא דהן: חס וחלילה, אם השבעים האלה היו שבעים עם נשק, לא מגיעים לחממה של העגבניות שלי אלא היו מגיעים אלינו הביתה.

<גיורא דהן: אני לא רוצה לחשוב מה היה קורה.

<קריאה: ועדת החוץ והביטחון בשבוע הבא מבקרת שם בדיוק על העניין הזה.

שלי יחימוביץ': תודה.

שלי יחימוביץ': יש לנו זמן לשני דוברים.

שלי יחימוביץ': דודו קוכמן, מזכ"ל האיגוד החקלאי ונציגת הפרקליטות שמבקשת להגיב על הדברים שהוטחו כאן בפרקליטות.

<קריאה: אני מהשומר החדש ואני מבקש להתייחס.

שלי יחימוביץ': אם יישאר לנו זמן תאמר מילה.

<דודו קוכמן: גברתי היושבת ראש, קודם כל אני מברך אותך על המינוי שלך לתפקיד יושבת ראש הוועדה.

<דודו קוכמן: במבחן התוצאה, המצב מזעזע ומחפיר.

<דודו קוכמן: זה פיגוע המוני.

<דודו קוכמן: אלה דברים שהם פשוט בלתי נסבלים ובלתי אפשריים.

<דודו קוכמן: זה לא רק עניין חקלאי אלא זה עניין של ביטחון האזרחים במקומות בהם הם נמצאים וזה לא רק בפריפריה במקום בו נמצא מושב שקף אלא זה קיים כמעט בכל מקום, גם במרכז הארץ ובישובים הכפריים, שם יש עבירות קטנות כגדולות וזה בסך הכול מדרון חלקלק שלא שמים לב לדברים הקטנים והתוצאה היא עגומה.

<דודו קוכמן: קרה משהו.

<דודו קוכמן: המשטרה התארגנה ומשמר הגבול התארגן ונוספו עוד תקנים, הוחמרה הענישה ומ-2009 יש כמה חוקים שהשתנו והיום יש עבירות שמוגדרות כפשע שאפשר להעניש אבל יש כאן בעיה.

<דודו קוכמן: אני למשל בדיון כזה, עם כל הכבוד לדוברים שנמצאים כאן ויש לי כבוד, אני הייתי מבקש את מפכ"ל המשטרה ולא פחות מזה.

<דודו קוכמן: אני חושב שעד שלא יהיה באמת דיון אמיתי שיבוא מי שעומד בקודקוד ויבין שלא צריך לקחת את האנשים האלה ולפנות אותם לכל מיני משימות ותפקידים אחרים כי בחיים הם לא יצליחו לבצע את המשימות שלהם.

<דודו קוכמן: הדבר השני שבעיני חשוב הוא הנושא של הסנכרון.

<דודו קוכמן: לדעתי המערכת לא מסונכרנת.

<דודו קוכמן: כל אחד עושה את חלקו, לא שם לב למה שהשני עושה, אין איזושהי עבודה משותפת של איזשהו מטה מאורגן.

שלי יחימוביץ': ישב כאן השר ואמר שרק בשבוע הבא יש פגישה ראשונה בעניין בין שלושה שרים.

<דודו קוכמן: כן.

<דודו קוכמן: הדבר השלישי.

<דודו קוכמן: בזמנו ניסינו להוביל את חוק המרעה שהוא אחת הבעיות הקשות ביותר כי שם זה פשע בפני עצמו במה שקורה שם עם עבריינות שקשה אפילו לדמיין אותה במדינת ישראל.

<דודו קוכמן: סיפר לי מי שהיה קודמו של עמרי שכשהוא עבד עם הפרקליטות במחוז הצפון ובדרום והיה פרקליט ממונה במחוז שהיה ממונה על הנושאים החקלאיים, הדברים היו נראים אחרת.

<דודו קוכמן: כאשר סוגרים דברים במסדרונות ומגיעים להסדרים ולא מביאים את הדברים לידי משפט כדי למצות את ההליכים מול העבריינים, כך נראית התוצאה בשטח.

<דודו קוכמן: העבריינים מרגישים שיש זילות מוחלטת והם יכולים לעשות מה שהם רוצים כי בסופו של דבר ארבעה וחצי אחוזים זאת תוצאה שלא ממצים את התהליכים מול העבריינים.

<דודו קוכמן: צריך לעשות מעשה.

<דודו קוכמן: זאת אומרת, אני מבקש לבדוק למה בפרקליטות לא ממנים מישהו שיהיה אמון, ממונה ומתמחה בנושא הזה כדי לבוא לבית המשפט ולמצות את ההליכים מול העבריינים, כדי שהחקלאים ירגישו שכדאי להם ללכת ולהתלונן ושלא ירגישו שחבל על הזמן שלהם כי בלאו הכי כלום לא קורה ועוד לפני שהם הגיעו הביתה כבר משחררים את האנשים לביתם והם ממשיכים לדרכם.

<דודו קוכמן: תודה.

שלי יחימוביץ': תודה רבה.

שלי יחימוביץ': הפרקליטות.

<ירון סעדון: פרקליטות דרום, פלילי.

<ירון סעדון: בהמשך לישיבה הקודמת כן מונו פרקליטים ייעודיים מבלי שהפרקליטות קיבלה תוספת של תקנים לטובת ההתמודדות עם הנושא הזה של הפשיעה החקלאית.

<ירון סעדון: שני פרקליטים בצפון ופרקליט אחד בדרום.

<ירון סעדון: כן יש כתובת בפרקליטות באזורים בהם קורית הפשיעה.

שלי יחימוביץ': איזה אחוז מהפשיעה החקלאית מגיע בכלל לפתחכם?

<ירון סעדון: החוק מגדיר את הגניבה החקלאית כפשע, עבירה של ארבע שנות מאסר ואם זה בהיקף של מעל 500 אלף שקלים, שבע שנות מאסר.

<ירון סעדון: אבל כל הסעיף כולו הוא באחריות חטיבת התביעות של המשטרה כאשר יש סמכות ושיקול דעת לפרקליט המחוז במקרים המתאימים לטפל בתיק.

<ירון סעדון: כאן זה לא עניין של סקציה או לא אלא זה פשוט היקף של עבירה.

<ירון סעדון: זה יכול להיות מבחינת ליווי החשודים-נאשמים שיש לטפל בהם וזה יכול להיות מבחינת היקף הנכס האישי שנגנב.

שלי יחימוביץ': אם למשל יש עשרים גנבים בני שמונה, אתם חסרי אונים לחלוטין.

שלי יחימוביץ': הרי אין מה לעשות.

שלי יחימוביץ': אבל למה לא לחפש את ההורים שלהם למשל?

<ירון סעדון: אנחנו לא יכולים להגיש כתבי אישום נגד מישהו שהוא מתחת לאחריות פלילית.

<ירון סעדון: אפשר לפנות להורים שלהם והיה תיקון בחוק בעניין הזה, בעניין יידוי אבנים אבל זה לא הנושא.

<ירון סעדון: יש אפשרות להטיל קנסות על הורים של קטינים שמבצעים עבירות.

<אורי בן יהודה: גם כשהם תושבי שטחים?

<ירון סעדון: כמו שאמר השר אריאל, אין סגירת תיקים מחוסר עניין לציבור.

<ירון סעדון: העמדה של הפרקליטות היא שאין סלחנות.

שלי יחימוביץ': אתה אומר שלא קיים דבר כזה.

<ירון סעדון: אני אומר שכאשר יש ראיות, הקושי הגדול הוא באיסוף הראיות, אבל לא יהיה מצב שיש ראיות ואנחנו נגיד שאין עניין לציבור.

<ירון סעדון: ברור לכולם שיש עניין לציבור וככל שיבואו אלינו תיקים בהיקפים שמתאימים לטיפול הפרקליטות, כן יוגשו כתבי אישום וכן נעשה את הכול למצות את הדין עם הנאשמים.

<ירון סעדון: אני יכול להגיד גם שמהבדיקה שאני עשיתי, כאשר בתי משפט השלום הקלו בעונשים שנתנו מאסר על תנאי או עונשים אחרים, הפרקליטות ערערה על העונש לבית המשפט המחוזי להעלות את הענישה.

<ירון סעדון: הענישה המחמירה ביותר לצערי היא רק בשילוב של עבירות שהן בסמכות בית משפט מחוזי כאשר במקרה גניבת עגלים יש הימנעות של המשטרה לסכן את חיי אדם בדרך ואז העונשים שאנחנו רואים הם עונשים של מספר שנות מאסר.

<ירון סעדון: אנחנו, גם פרקליטות המדינה וגם פרקליטות המחוז, ככל שיהיו עונשים שהם לא מספיקים, אנחנו נגיש ערעורים.

שלי יחימוביץ': תודה רבה.

<אורי בן יהודה: רוב העבירות הן עבירות מסוג חטא ועוון וגם התובעים המשטרתיים שמגיעים לבתי משפט לפעמים, השופטים אומרים להם בעדינות שלא יטרידו אותם בדברים הקלים האלה.

<אורי בן יהודה: גם בזה נתקלנו.

שלי יחימוביץ': חברים, ברור לחלוטין שזאת ישיבה ברצף של ישיבות.

איל בן ראובן: שלי, את יכולה לתת עוד מילה לנציג השומר החדש?

שלי יחימוביץ': אני לא יכולה.

שלי יחימוביץ': אני מתנצלת.

שלי יחימוביץ': נגמר לי הזמן.

שלי יחימוביץ': אנחנו חייבים לסכם את הדיון.

שלי יחימוביץ': אני מבטיחה לך שבישיבה הבאה אני אאפשר לך לדבר.

שלי יחימוביץ': אני מתנצלת.

שלי יחימוביץ': יש כאן עוד אנשים שמאוד רוצים לדבר ואנחנו פשוט לא נספיק מפאת הזמן.

שלי יחימוביץ': בפעם הבאה אני מבטיחה להיות אכזרית וקשה יותר עם הדוברים הראשונים.

איתן ברושי: הוא בא מרחוק.

שלי יחימוביץ': כמו איתן ברושי למשל.

איתן ברושי: הייתי קצר מאוד.

שלי יחימוביץ': לא.

שלי יחימוביץ': לא יהיו כאן סיפורי קומזיץ עכשיו.

<קריאה: אנחנו רק מבקשים שהוועדה תיקח את שקף כמקרה בוחן.

שלי יחימוביץ': אני רק מבקשת לאפשר לי לסיים את הדברים.

שלי יחימוביץ': תודה רבה.

שלי יחימוביץ': אנחנו מסכמים את הדיון.

שלי יחימוביץ': קודם כל, אני רוצה לשבח את מג"ב על המאמץ שנעשה בתחומם, על איוש התקנים.

שלי יחימוביץ': זה חדש בשבילי.

שלי יחימוביץ': לא ידעתי שהתקנים האלה אוישו.

שלי יחימוביץ': הייתי בטוחה שהם עדיין בתת תקנון ואין ספק שבמשאבים הדלים שיש בידיכם, אתם עושים לא מעט.

שלי יחימוביץ': אין הגדרה של המכה הזאת כאיזשהו יעד לאומי להיאבק בו.

שלי יחימוביץ': זה ברור לחלוטין.

שלי יחימוביץ': אין תכלול בין משרדי ממשלה, אין הכרה בחשיבות העניין בכלל, זה מפורק לגורמי גורמים בין גורמים שונים.

שלי יחימוביץ': סוגיית הפיצויים היא שערורייתית.

שלי יחימוביץ': זה לא יכול להיות שאזרחי מדינת ישראל – ודיברתי עם אנשי המבקר שעשו את הדוח הזה והם תיארו את החקלאים אתם הם דיברו כאנשים שבכלל אין להם את האנרגיות, לא הנפשיות ולא הפוליטיות להתעסק עם הזכויות שלהם.

שלי יחימוביץ': הם פשוט קמים בבוקר ועובדים את האדמה.

שלי יחימוביץ': זה ציבור שגם קשה לו מאוד לבוא ולתקשר וליצור קשרים עם כל הגורמים הראויים ולהפגין וכן הלאה.

שלי יחימוביץ': הם פשוט קמים לעמל יומם והם מופקרים.

שלי יחימוביץ': זה לא ייאמן שאדם שהוא קורבן לפשיעה מהסוג הזה, אף אחד לא יהיה אחראי על הפיצוי שלו, לא הסקטור הפרטי ולא המדינה.

שלי יחימוביץ': כאן, כשהסקטור הפרטי אומר שלא משתלם לו, המדינה צריכה לבוא בכובעה כאחראית לסוגיה הזאת.

שלי יחימוביץ': האפשרות של החלת הפיצויים בגין פשיעה חקלאית בתוך הפיצויים על נזקי טבע, היא האפשרות ההגיונית והזמינה ביותר.

שלי יחימוביץ': יכול להיות שיש מישהו גאוני שיכול להמציא רעיון חדש, אבל זה כל כך מובן מאליו.

שלי יחימוביץ': גם אם זה לא 16 מיליון, גם אם זה מאה מיליון שקלים, עדיין במונחים תקציביים זה כל כך מעט כסף לעומת המיליארדים שעפים כאן מיד ליד בכל הבטחת טרום בחירות של המשרדים השונים.

שלי יחימוביץ': חבר הכנסת איל בן ראובן, כאמור קיבלתי את הצעתך ואנחנו נעשה סיור בשטח ונבקש גם מהגורמים הרלוונטיים להצטרף לסיור הזה.

שלי יחימוביץ': ברור לחלוטין שאנחנו בעיצומו של איזשהו תהליך שינוי.

שלי יחימוביץ': שינוי התפיסה המבצעית של הכפפת מג"ב למשטרה הוא בצריך עיון.

שלי יחימוביץ': נשמח בפעם הבאה – ועוד לפני שנתכנס – לקבל איזשהו דיווח האם הדבר הזה עובד, האם הוא נכון.

שלי יחימוביץ': יכול להיות שמדובר בהחלטה לא נכונה.

שלי יחימוביץ': יכול להיות שבאמת ברגע שמכפיפים אתל מג"ב לתחנות משטרה ספציפיות, הם באמת נשתים למשימות אחרות שהן לא המשימות האלה ואני מניחה שזה גם תלוי אזור.

שלי יחימוביץ': כן נשמח לשמוע איזשהו עדכון, איפה השינוי המבצעי הזה עומד.

שלי יחימוביץ': איפה עומדת סוגיית הסיגינט, האם היא משתכללת וגם אם אפשר להשוות את הנתונים האלה למה שאירע בשנים קודמות כדי שנקבל איזושהי תמונת מצב על שינוי, בין אם לטובה ובין אם לרעה.

שלי יחימוביץ': קצת נתונים על שיעור הגשת כתבי אישום ושיעור הרשעות ביחס למקרים שמתגלים ונחקרים.

שלי יחימוביץ': מאגף תקציבים וגם מאגף שוק ההון, אני כן מבקשת איזושהי אמירה קצת יותר עכשווית ומיידית.

שלי יחימוביץ': אל תספרו לי שבאחרית הימים, אחרי שיהיה תכלול ואחרי שתיפתר הסוגיה מול מג"ב, המשטרה והמשרד לביטחון פנים, אז יהיה דיון על הפיצויים.

שלי יחימוביץ': הדיון על הפיצויים צריך להתרחש כאן ועכשיו.

שלי יחימוביץ': שוב אני אומרת שאני לא אוהבת לבוא אליכם כי זה באמת לא תלוי בכם.

שלי יחימוביץ': אתם זוטרים יחסית.

שלי יחימוביץ': זאת החלטת ממשלה ולא החלטה פקידותית.

שלי יחימוביץ': זאת החלטת שר ואני גם מתכוונת להעלות את הדרג אליו אני פונה, אבל אתם לא יכולים לבוא אלינו עם תשובות כאלה.

שלי יחימוביץ': גם אם ניקח את זה שצריך באיזושהי תכנית כללית מול המשטרה וכן הלאה, גם זה לא נעשה.

שלי יחימוביץ': לא הייתה אפילו פגישה אחת, אפילו בדרג המקצועי בעניין הזה, בין משרד החקלאות לצורך העניין לבין האוצר.

שלי יחימוביץ': אם כן, גם כאן נרצה לשמוע דיווח על התקצוב, גם מצד אגף התקציבים וגם מצד אגף שוק ההון.

<קריאה: היו כמה פגישות בנושאים הללו.

שלי יחימוביץ': אנחנו ניזונים כאן מהדברים של שר החקלאות שדיבר כאן באריכות רבה מאוד.

<קריאה: הוא לא הובן כהלכה.

שלי יחימוביץ': אנחנו נבקש בפגישה הבאה לקבל דיווח – ואני גם אדאג לזה אישית בלי קשר לישיבת הוועדה – על הפגישה בין שרי החקלאות, ביטחון פנים והמשפטים שאמורה להתקיים בשבוע הבא ואנחנו מברכים על הפגישה הזאת.

שלי יחימוביץ': קצת מאוחר מדי אבל טוב שהיא מתקיימת.

שלי יחימוביץ': באופן כללי אני מתכוונת לעקוב אחרי הדברים.

שלי יחימוביץ': אם יש כאן גוף שלא דיבר ורוצה להעביר לי עמדה, חוות דעת, בקשה להתבטא בפעם הבאה וכן הלאה, אתם מוזמנים לעשות את זה.

שלי יחימוביץ': שוב אני מתנצלת בפני מי שלא דיבר.

<קריאה: יושבים כאן פקידים ממשרד החקלאות.

שלי יחימוביץ': היה כאן שר החקלאות שדיבר באריכות רבה.

<קריאה: אחריו העלו דברים וטענות.

<קריאה: תנו לנו להגיב.

שלי יחימוביץ': אני מתנצלת.

שלי יחימוביץ': אסור לי להמשיך לקיים את הדיון.

שלי יחימוביץ': זה לא תלוי ברצוני הטוב.

שלי יחימוביץ': יש לי רצון טוב אבל מתחילה ישיבת המליאה ואני לא יכולה להמשיך לקיים את הדיון.

שלי יחימוביץ': תודה רבה לכולם.